Malikayin ke pati liquor ban in bihar nitish kumar Bhojpuri - Bhojpuri में पढ़ें मलिकाइन के पाती- शराब पर सांसत में पड़ गइल बाड़े नीतीश कुमार, कइसे लागी बेड़ा पार – News18 हिंदी\nबिहार में शराब के नांव पर लोग जहर घोंटता. टटका ममिला नीतीश कुमार के जिला नालंदा के बा, जहवां दर्जन भर लोग दू दिन में जान गंवा दिहल आ कई जने अबे अस्पताल में जिनिगी खातिर जूझ रहल बाड़े. विपक्ष त पहिलहीं से एकरा खिलाफ रहल हा, अब त नीतीश के सहयोगी फूल छाप पाटी आ जीतन राम मांझी भी अगिया बैताल भइल बा लोग.\nwritten by :ओमप्रकाश अश्क\nपांव लागीं मलिकार. बिहार में जवनी गंतिया एह घरी सियासी तनातनी चलता, ओइसे बुझाता मलिकार कि अब नीतीश जी के कवनो दोसर राह देखे परी. नया साल में नालंदा में जहरैला शराब पीके बारह आदमी चल बसले. रउरा त मालूमे होई नालंदा नीतीश कुमार के जिला ह. एकरा बाद त नीतीश सरकार के संघतिया फूल छाप पाटी का संगे चार एमएलए वाला जीतन राम मांझी नीतीश पर अगिया बैताल बन गइल बा लोग. ललटेन छाप पाटी आ ओकर साथ देबे वाला ङाथ छाप आ कमलिस पाटी के लोग त पहिलहीं से शराबबंदी कानून के खिलाफ रहल हा लोग. कोट-कचहरी भी अब नीतीश के साथ देबे के तैयार नइखे. हाले में देस के दिल्ली वाली बड़की कचहरी के बड़का जज साहेब कहले रहनी कि दारूबंदी कानून नीतीश कुमार हड़बड़ी में लागू कइले. सगरी कचहरी खाली दारू के केस सुने में अझुराइल बा. एतने ले ना मलिकार, आज पांड़े बाबा बतावत रहुवीं कि नीतीश जी दिल्ली वाली बड़की कचहरी में दारू ममिला में 25 गो जमानत रद करे खातिर दरखास दिहले रहले हां. ओकरो के कचहरी खारिज क दिहलस.\nजबसे नालंदा में दारू पीके मुअला के खबर आइल बा, तब से बिहार में पोलटिक्स गरमा गइल बा. कबो बिहार के मुखमंतरी रहले जीतन राम मांझी. ऊ त पहिलहीं से दारूबंदी कानून के खिलाफे बोलत रहले हां. अबकी त एतना टेढ़ बोलले बाड़े कि पूछीं मत. पांड़े बाबा बतावत रहुवीं कि ऊ कहले बाड़े कि जब खेती से जुड़ल कानून परधानमंतरी वापस ले सकेले त नीतीश जी बेकारे जिद पर अड़ल बाड़े. अब केतना लोग के जान लीहें. जेतना जल्दी होखे, एह कानून के खतम करे पर विचार करे के चाहीं. उनका से बेसी त अगिया बैताल भइल बाड़े फूल छाप पाटी के बिहार के परसिडेंट साहेब संजय जयसवाल जी. जयसवाल जी कहले बाड़े कि दारू बेचवावे में परसासन, पुलिस आ माफिया लागल बाड़े सन. एकनी के गंठजरोउवल एतना तगड़ा बा कि सरकार ओकनी के कुछऊ बिगाड़ नइखे पावत. नीतीश के चाहीं कि तुरंते एह कानून पर विचार करस आ अइसन केस अइला पर खाली दरोगा-सिपाही के ससपेन कइला से काम ना चली. जबले बड़का अफसरन पर एक्सन ना होई, तबले ईहे हाल रही. सरकार के हिम्मत नइखे होत एकनी पर हाथ डाले के.\nदारू त बहाना बा, असली खींस फूल छाप पाटी के ई बा कि नीतीश जी सगरी काम फूल छाप पाटी के मर्जी के खिलाफे करतारे. जात गिने के बात आइल त ऊ लब से ललटेन छाप पाटी के संगे हो गइले. मोदी जी के सरकार साफ कह दिहले बिया कि जात गिने के काम करावल मुसकिल बा. एकरा बादो नीतीश कुमार जात गिनती खातिर अड़ल बाड़े. एही तरे जब नीती आयोग बिहार के खस्ताहाली के जिकिर अपना रिपोट में कइलस त नीतीश कुमार मुंह बिचका लिहले आ लगले पुरान बात उपटावे कि बिहार के बिसेस राज के दरजा मिले के चाहीं. ई कुल्ह चलते रहल हा, एही बीचे नीतीश कुमार के पाटी तीर छाप यूपी में फूल छाप के खिलाफ चुनाव लड़े के तैयारी शुरू क दिहलस. सभे जानता कि यूपी में तीर छाप के हाल हसुंआ के बियाह में खुरपी के गीत गवला अइसन बा. तबो तीस सीट पर आपन कंडीडेट उतारे के तेयारी में तीर छाप लागल बा. तीर छाप के कहनाम बा कि फूल छाप के खिलाफ चुनाव लड़ल ओकरा खातिर कवनो नया बात नइखे. एकरा पहिले झारखंड में ऊ फूल छाप के खिलाफ चुनाव लड़ल रहे.\nएने फूल छाप पाटी भी अब चुप बइठे वाली नइखे. ऊ आपन ओइसन लोग के एगो लिस्ट बनवले बिया, जवन लोग असेमली चुनाव में चिराग पासवान के पाटी के टिकट पर चुनाव लड़ल रहे आ तीर छाप के लुटिया डुबावे में बड़ भूमिका निभवलस. नीतीश के पाटी एही से 43 सीट पर आ गइल. एकर मलाल नीतीश के पहिलहीं से बा. ऊ लोग मुंह दाब के कहबो करेला कि उनका लोग के हरावे में उनकर सहयोगी पाटी लागल रहे. ओही में एगो राजिंदर सिंह रहले हां. दिनारा सीट पर ऊ पासवान के पाटी से खड़ा भइले त तीर छाप के जयकुमार सिंह तीन नंबर पर ठेला गइले. राजिंदर सिंह खुद ना जीतले, बाकिर दुसरका नंबर पर रहले. ओही राजिंदर सिंह के फूल छाप पाटी फेरू अपना संगे बोला लिहले बिया. आवे वाला टाइम में अइसन अउरियो लोग फूल छाप में लवट आवे त कवनो अजरज के बात ना होई. एही से नीतीश कुमार मने मन खिसियाइल बाड़े. बाकिर उनकर आदत ह, जल्दी बोलस ना. जवन करे के होला, ऊ गते से क देले. सौती के खींस कठउती पर उतरिहें, ई बात त पक्का बा.\nपांड़े बाबा एगो अउरी बात बतावत रहुवीं. फूल छाप पाटी के कवनो नेता कह दिहले बाड़े कि औरंगजेब आ अशोक में बेसी फरक ना रहे. दुनू के सुभाव एके खानी रहे. एकरा पर तीर छाप पाटी के लोग खूबे बिदकल बा. एहू पर खूब बवाल भइल हा. बाद में फूल छाप वाला जयसवाल जी उनका पर केस कइले. एकरा बादो ममिला ठंडा नइखे परल. उपंदर कुसवाहा एकरा पर खूबे बिदकल बाड़े. जवन होखे मलिकार, रंगत छीक नइके बुझात. बात-बात पर जवनी गंतिया माथ फोरवल बिहार में होता, इसे बुजाता कि नीतीश जी से फूल छाप के ढेर दिन निबही ना.\nनीतीश कुमार टाइम आवे के इंतजार करतारे. जवनी गंतिया यूपी में भाजपा में खरमंडल मचल बा आ लोग भाग-भाग के अखिलेश जादो के पाटी में जाता, ओइसे त बुझाता कि हवा फूल छाप के खिलाफ बा. नीतीश कुमार तबले इंतजार करिहें, जबले यूपी के रिजल्ट ना आ जाव. रिजल्ट फूल छाप के खिलाफ गइल त ऊ झटका में पाला बदल सकेले. उनका के एही से लालू जादो आ उनका ललटेन छाप पाटी के लोग पलटू राम कहेला. अगर कहीं अइसन ना भइल त नीतीश चुपचाप फूल छाप के संगे समय काटे खातिर मजबूर हो जइहें. इहे कारन बा कि केहू उनका पर केतनो हुचुकी पारत बा, बाकिर ऊ कान में तेल डाल के चुप बइठल बाड़े.\nआज पांड़े बाबा इहे खबर लोग समझावत रहुवीं. उपरवार खेत में बावग हो गइल बा. चंवर एह महीना के आखिर में कुछ आबाद हो पाई. एह से कि अबे पानी सूखे पर आइल रहल हा, तबले बरखा-बूनी पर गइल हा. हमनी नीक-निरोग बानी, रउरा हमनी के चिंता-फिकिर जनि करेब. आपन खेयाल राखेब. सुने में आवता कि करोना एही महीना चढ़ंती पर रही. दवा-दारू टाइम पर खात रहेब. बाकी अगिला पाती में.\nTags: Bhojpuri News, Chief Minister Nitish Kumar, CM Nitish Kumar\nFIRST PUBLISHED : January 17, 2022, 17:43 IST


करिया धन + सफेद माफी = दाल में करिया – Anjoria\nFeb 18, 2011 आडवाणी, करिया धन, राजीव, सोनिया, स्विस बैंक\nकरिया धन का मामिला में सोनिया गाँधी आ राजीव गाँधी के नाम भाजपा के बड़का नेता लालकृष्ण आडवाणी घसीटले आ चारो ओरि पसरा दिहले कि सोनिया गाँधी आ राजीव गाँधी के बड़हन खजाना स्विस बैंकन में जमा बा. सोनिया गाँधी तब आडवाणी के चिट्ठी लिखली आ बतवली कि उनुकर कवनो विदेशी बैंक में कवनो खाता नइखे. एह चिट्ठी का जवाब में आडवाणी चट से माफी माँग लिहले. बड़ा अजब माजरा बा ई. आ कम से कम भाजपा जइसन दल के आडवाणी जइसन तपल तपावल लौह पुरुष का मुँह से अइसन हलुक बाति निकलल काफी शर्मसार करे वाला बा. काहे कि आडवाणी अतना कच्चा खिलाड़ी ना हउवन कि ना जानसु कि स्विस बैंक के खाता आ ओकरा बारे में असांजे के खुलासा के सच्चाई का बा ? जहाँ ले स्विस बैंक के खातन के ओह सूची के मामिला बा पता ना ओहमें का बा बाकिर सभका लागत बा कि बड़ा कायदा से रहस्य का किला में लुका के राखल स्विस बैंकन के बहुते सारा भेद सामने आवहीं वाला बा.\nभारत में ई उत्साह सबले बेसी बा काहे कि अबहीं तक के आँकड़ा का मुताबिक स्विस बैंक में सबले बेसी करिया धन भारते के जमा बा. कहल जा ता कि साल ४७ का बाद से अबले बेईमान सब भारत से १५४६ अरब डॉलर लूट के ओहिजा जमा कइले बाड़न स.\nई आँकड़ा प्रामाणिक ना हऽ आ ना ही एकर पुष्टि के कवनो इन्तजाम हो पावल बा. रउरा गौर करेम कि दुनिया के सबले अमीर देश अमेरिका के नाम एह सूची में नइखे जबकि आजु से तीन साल पहिले अमेरिका स्विस बैंक एसोसिएशन से २८० अरब डॉलर के हिसाब ले चुकल बा. हिसाब ओकरा एहसे मिल गइल कि ओकरा एक हाथ में डंडा रहुवे आ दोसरा में थैली. डंडा से जानकारी लिहलसि आ थैली में से कई संस्थानन के रकम ओह बैंकन में राख दिहलसि. जवना अमेरिकी नागरिकन के हिसाब किताब मिलल रहे ओह लोग से अमेरिका टैक्स वसूल लिहलसि.\nभारत में राम जेठमलानी से ले के रामदेव ले स्विस बैंकन में जमा भारत के धन के एगो बड़हन मुद्दा बना दिहले बाड़न. रकम अतना बड़ बा आ रहस्य अतना सम्मोहक कि बहुते सारा लोग एह अभियान में जुड़ गइल बा आ ऊ लोग वास्तव में देश भक्त बा. ओह लोग का हिसाब से अगर स्विस बैंकन में जमा भारत के सगरी करिया धन वापिस भारत में आ जाव त ओहसे भारत के सगरी कर्जा खतम हो जाई, अगिला तीस साल ले कवनो टैक्स लगावे के जरुरत ना पड़ी आ हर परिवार का खाता में अढ़ाई लाख रुपिया जमा हो जाई. मन बहलावे खातिर ई खयाल बहुते बढ़िया बा बाकिर एगो रहस्य के बाति बा कि जवना बैंक के हवाला असांजे दिहले बाड़न ओकर नाम हऽ जूलियस बेयर बैंक. बैंक के एगो पुरान अधिकारी असांजे के अतना बतला दिहले बा कि दुनिया भर के अरबो डॉलर के हिसाब सामने आ जाई. सूची में ३३ गो नाम भारत के खाताधारकन के बा. अब बैंक के एह साल के सालाना रिपोर्ट बतावत बा कि २०१० के अक्टूबर महीना में एह बैंक का लगे २७० अरब स्विस फ्रैंक के खाता रहे जवना में से १७५ अरब स्विस फ्रैंक के चालू खाता रहे. रिपोर्ट का अनुसार एह बैंक के स्थापना साल १८९१ में भइल रहे आ ३५०० कर्मचारियन वाला एह बैंक के शाखा दुनिया के चालीस देशन मेंबा जवना में हिन्दुस्तान के करीब वाला शाखा दुबई आ सिंगापुर में बा. अइसनका में जब हमनी का भारत के अरबो डॉलर के वापिस ले आवे के बात करत बानी त इहो ध्यान में राखे के चाहीं कि एक डॉलर में ९५०० स्विस फ्रैंक आवेला. जबकि अमेरिका के एक डॉलर में भारत के ४५ रुपिया आवेला. अब अइसनका में सिर्फ भारते के अरबो डॉलर के सपना के का होई ? तनी सोचीं ? एह सवाल के जवाब कवनो राम का लगे नइखे. स्विस बैंकन में पड़ल रुपिया अगर भारत वापिस आ पावे त हर हाल में देश के विकासे होखी. पहिले त एह करिया धन के असाध्य बीमारी से निपटारा होखो आ ई निपटारा कानूनिये तरीका से हो सकेला.\nअइसन नइखे कि आडवाणी एह हकीकत से वाकिफ नइखन. उनुका लगे आम आदमी से बेसी जानकारी बा. बाकिर ई सियासी लाभ के साधन बना दिहल गइल बा. अगर आडवाणी जइसन नेता एह तरीका से फायदा उठावल चहींहे त दोसरा के का कहे के बा ?


शुभी शर्मा के हिट परेड – Anjoria\nसिनेमा भोजपुरी के सनसनी शुभी शर्मा बॉक्स ऑफिस पर हिट पर हिट फिलिम दिहले जात बाड़ी. एह साल शुभी के तीन गो फिलिम आइल आ तीनो बाक्स आफिस पर जबरदस्त सफलता लिहलसि. एहमें पवन सिंह संगे ‘बनारसवाली’ आ ‘वीर बलवान’ रहल आ अब प्रवेशलाल संगे बनल ‘टाईगर’ फिलिमो शानदार सफलता लिहले बा. एह सफलता से शुभी बहुते उत्साहित बाड़ी.\nआजु काल्हु शुभी शर्मा सुपरस्टार रविकिशन आ पवन सिंह संगे ‘कट्टा तनल दुपट्टा पर’ के शुटिंग करत बाड़ी.


(सोमार 12 सितम्बर)\nआमदनी से बेसी के संपत्ति राखे का मामिला में सुप्रीम कोर्ट जयललिता के बेंगलुरू का अदालत में 20 अक्टूबर के पेश होखे के कहलसि.\nमध्य प्रदेश के सीहोर जिला में अपना पांच गो बेटियन के कुल्हाड़ी से काट देबे वाला हत्यारा बाप मगन लाल के जबलपुर उच्च न्यायालय फांसी के सजा सुनवलसि.\nगुजरात सरकार ने सर्वोच्च न्यायालय के उस फैसले पर खुशी जताई है, जिसमें गुलबर्ग सोसाइटी से सम्बंधित जाकिया जाफरी की याचिका पर सुनवाई करते हुए न्यायालय ने पूरे मामले को निचली अदालत में ले जाने के लिए कहा है।\nवायु सेना आपन क्षमता बढ़ावे ला आधुनिक तकनीक के सिमुलेटर के जरूरत बतवले बिया जवना से लागतो में कमी आई आ जानमाल के नुकसानो कम होई.\nआपरेशन करा के लवटल सोनिया गाँधी अबही केहू से मिलत जुलत नइखी. उनुकर स्वास्थ्य लगातार सुधर रहल बा.\nटीम अन्ना हजारे न्यायिक मानदंड आ जवाबदेही विधेयक, 2010 वापस लेबे के माँग कइले बा काहे कि एह विधेयक में न्यायाधीशन के खिलाफ भठियरपन के आरोप के जाँच करे के प्रावधाने नइखे.\nदिल्ली उच्च न्यायालय नाराजगी जाहिर कइले बा कि तीन साल पहिले केंद्र सरकार से मिल 2.47 एकड़ जमीन के प्रकृति आवासीय से बदलके सांस्थानिक नइखे कइलसि सरकार. कहले बा कि दू दिन का भीतर अधिसूचना जारी होखो.\nभारतीय वायुसेना में कोर्ट मार्शल के शिकार बनल पहिला महिला अधिकारी अंजलि गुप्ता के आत्महत्या करे का मामिला में उनुकर संगी आ वायुसेना के ग्रुप कैप्टन अमित गुप्ता पर संदेह कइल जा रहल बा.\nगुलबर्गा मामिला में सुप्रीम कोर्ट के फैसला का बाद कि मामिला निचला अदालत में पेश कइल जाव गुजरात के मुख्यमंत्री भगवान के धन्यवाद दिहले. ओने जाकिया जाफरी कहले बाड़ी कि उनुका निराशा भइल बा. भाजपा एह फैसला के स्वागत कइले बिया आ कहत बिया कि न्यायालय से मोदी के राहत दिहले बा. जबकि कांग्रेस एह फैसला के कवनो तरह से मोदी के मिलल क्लीन चिट नइखे मानत.\nगोवा में एगो भाजपा विधायक पार्टी छोड़ के कांग्रेस में जाये के एलान कइले. विधायक राजेश पाटनेकर के कहना बा कि कांग्रेस उनुका इलाका के सौ लोग के सरकारी नौकरी देबे के आ उनुका के टिकट देबे के वादा कइले बिया.\nजयललिता तमिलनाडू का रामनाथपुरम में अतवार का दिने भइल पुलिस गोलीबारी के जांच के आदेश दिहली जवना में छह लोग मरा गइल रहे.\nमध्य प्रदेश के राजधानी भोपाल में आईसीआईसीआई बैंक के एटीएम तूड़ के ओहमें राखल छह लाख 61 हजार रुपिया चोरा लिहल गइल बा. पुलिस केस दर्ज कर के जांच करत बिया.\nदिल्ली विस्फोट मामले में सात लोग के हिरासत में लिहला का खिलाफ कश्मीर में प्रदर्शन भइल आ एगो मस्जिद के मौलवी बंद के ऐलान कइलसि.\nमध्य प्रदेश के इंदौर में एगो छात्रा के अश्लील एमएमएस बनाके ओकरा के ब्लैकमेल करेवाला पुलिस उप निरीक्षक आर.के. शिवहरे के बर्खास्त कर दिहल गइल बा.\nमोटर साइकिल दुर्घटना में घवाहिल भइल अजहरूद्दीन के बेटा अयाजुद्दीन के हालत नाजुक बा.\nदक्षिणी कोलकाता के भवानीपुर से विधानसभा उपचुनाव लड़त ममता बनर्जी खातिर उनुकर कार्यकर्ता घरे-घरे जाके प्रचार करत बाड़े. मतदान 25 सितम्बर के होखी.\nएगो शोध में देखल गइल बा कि गर्भनिरोधक गोली खाये वाली मेहरारूवन के याददाश्त कमजोर हो जाला.\nफ्रांस के दक्षिणी हिस्सा में मार्कूल परमाणु संयंत्र में विस्फोट से एक आदमी के मौत हो गइल आ चार जने घवाहिल हो गइले. अधिकारियन के कहना बा कि एह विस्फोट से रेडियोधर्मी विकिरण के रिसाव के खतरा नइखे.\nकेन्या के राजधानी नैरोबी में सोमार का दिने झुग्गी झोपड़ी वाला इलाका से गुजरत भूमिगत तेल पाइपलाइन में आग लगला से नाहियो त 100 से अधिका लोग मर गइल बा.\nअगिला पाँच साल में ऑनलाइन कारोबार में तेजी से नया नया हजारों नौकरियन के गुंजाइश बने वाला बा, कहना बा गूगल के अधिकारी के.\nप्लास्टिक इण्डिया फाउण्डेशन के कहना बा कि देश के प्लास्टिक उद्योग साल 2012 तक मौजूदा 85,000 करोड़ रुपिया से बढ़के 1,00,000 करोड़ के हो जाई.\nपिछला साल के तुलना में एह साल पूंजीगत सामानन आ विनिर्माण क्षेत्र के उत्पादन में भारी कमी का चलते जुलाई में देश के औद्योगिक उत्पादन दर में 3.3 फीसदी के कमी दर्ज कइल गइल बा जवन पिछला इकइस महीना के सबले निचला स्तर बा.\nकेंद्रीय कारपोरेट मामिला के मंत्री वीरप्पा मोइली बतवले कि प्रस्तावित नयकी प्रतिस्पर्धा नीति अगिला साल ले लागू हो पाई.\nअगिला दू तीन महीना का भीतर स्टेट बैंक आपन राइट्स इश्यू जारी करी. एह से मिले वाला पूंजी से बैंक आपन विस्तार योजना चलाई.\nएक महीना पहिले आईटीसी के संयुक्त उपक्रम के नेपाल में चलत परिधान कारखाना बंद होखला का बाद अब नेपाल में सबले बड़हन भारतीय निवेशक कंपनी मणिपाल समूह चेतवले बा कि अगर हालात अइसने बनल रहल त ऊ आपन अस्पताल बन्द कर सकेला.\nआजु सोमार का दिने देश के शेयर बाजार में बड़हन गिरावट देखे के मिलल आ सेंसेक्स 365 अंक नीचे गिर के बंद भइल.\nपिछला हफ्ता टाटा मोटर्स के मुख्य कार्यकारी अधिकारी आ प्रबंध निदेशक कार्ल-पीटर फोर्स्टर के इस्तीफा दिहला का बाद आजु सोमार का दिने कम्पनी के शेयरन में छह फीसदी के गिरावट देखल गइल.\nबॉलीवुड महानायक अमिताभ बच्चन बैज लुहरमैन के ‘द ग्रेट गैट्सबाय’ से हॉलीवुड में शुरुआत करे जात बाड़े बाकिर उनुकर कहना बा कि दुनिया के बड़हन आबादी बॉलीवुड फिलिम देखेले आ अपना स्टारन के पहिचानेले.\nइंग्लिश क्रिकेट टीम के तेज गेंदबाज स्टुअर्ट ब्रॉड भारत का साथ चलत एकदिना श्रृंखला के आखिरी मुकाबला में ना खेल पइहें. उनुका दाहिना कान्ह में मोच आ गइल बा.\nभारत के माथ महिला स्क्वॉश खिलाड़ी दीपिका पाल्लीकल अतवार का दिने मिस्र के ताथरेब अदेल के हराके इर्विन (कैलिफोर्निया) में आयोजित 9000 डॉलर इनामी ऑरेंज कंट्री ओपन जीत लिहले बाड़ी.\nअंतर्राष्ट्रीय क्रिकेट परिषद के ड्रीम एकदिना टीम में चार गो भारतीय खिलाड़ियन के जगह मिलल बा आ धौनी के ओकर कप्तान बनावल गइल बा. बाकिर ई टीम सपने खातिर बा कहीं मैच खेले ना जाई.\nभारत के मुक्केबाज राहुल पूनिया आइल ऑफ मैन में जारी राष्ट्रमंडल युवा खेल के मुक्केबाजी स्पर्धा में रजत पदक जीतले बाड़न.\nपिछला हफ्ता रूस के विमान दुर्घटना का बाद मलबा से अकेला जिन्दा मिलल आइस हॉकी खिलाड़ी एलेक्सजेंडर गालीमोव के सोमार का दिने अस्पताल में मौत हो गइल. एह दुर्घटना में पूरा टीम खतम हो गइल.\nभारत के जवान राष्ट्रीय हॉकी टीम पाकिस्तान के पेनल्टी शूटआउट में हराके एशियाई चैम्पियंस ट्रॉफी के पहिला संस्करण के खिताब जीत लिहलसि बाकिर एहमें ओकरा किस्मतो के हाथ बा कि कई बेर बड़हन गलती का बादो ऊ टूर्नामेंट में अजेय बनल रहल.\nआस्ट्रेलिया आ श्रीलंका का बीच पालेकेले टेस्ट में बरखा का चलते खेल बिना फैसला के रहल.\nपश्चिम बंगाल के सिंगूर में एगो सब्जी विक्रेता के बेटी आशा राय साल्ट लेक स्टेडियम में होत नेशनल ओपन एथलीट में मेहरारूवन के 100 मीटर दौड़ में स्वर्ण पदक जीतलसि.


भोजपुरी सिनेमा के नयकी लॉलीपॉप पूनम दूबे – Anjoria\nभोजपुरी सिनेमा के नयकी सनसनी पूनम दूबे एह बेर लखनउ में हंगामा करावे जात बाड़ी. पूनम लखनऊ में आयोजित होखत भोजपुरी अवार्ड समारोह में परफार्म करीहें आ जवना गाना प उनका परफार्म करे के बा ओकर बोल रही “लॉली पॉप लागेलू”.\nएह गाना के रिहर्सल करत पूनम के जलवा जेही देखल सभे कहल कि पूनम दूबे भोजपुरी के नयकी लॉलालीपाप हई. मिस इलाहाबाद रह चुकल पूनम दुबे एह परफार्मेंस ले के बहुते गील बाड़ी कि उनका एकर मौका मिलल.\nइलाहाबाद विश्वविद्यालय के छात्रा पूनम दूबे के डांस में महारथ हासिल बा आ उनका एहु बात के खुशी बा कि उनका के आदि शक्ति इंटरटेनमेंट अपना फिलिम में लांच करे जात बिया. एह फिलिम के नाम होखी “जो जीता वही सिंकदंर” आ पूनम दूबे एह में भोजपुरी सुपर स्टार खेसारी लाल यादव के नायिका बनीहें.\n(१९ दिसंबर १३)


भोजपुरी के शान मालिनी अवस्थी के मिलल विश्व भोजपुरी सम्मान – Anjoria\nभोजपुरी के शान मालिनी अवस्थी के मिलल विश्व भोजपुरी सम्मान\nहालही में मारीशस में भइल अंतर्राष्ट्रीय भोजपुरी सम्मेलन में भोजपुरी गायिका मालिनी अवस्थी के भोजपुरी गौरव सम्मान से सम्मानित कइल गइल. देश दुनिया में हमेशा भोजपुरी गायकी के शान बढ़ावे वाली मालिनी अवस्थी के मारीशस के राष्ट्रपति कैलाश परयाग का हाथे ई सम्मान दिहल गइल.\nसम्मानित भइला का बाद राष्ट्रपति का निहोरा पर मालिनी आपन गायकी के जलवो देखवली.\nअपना मारीशस यात्रा के अनुभव अपना फेसबुक पेज पर बतावत मालिनी लिखली कि मारीशस में एगो मंदिर में बहुते भीड़ देखली त पूछली कि का कारण बा एह भीड़ के. पता चलल त चिहुँक के रह गइली कि भीड़ देवोत्थानी एकादशी का चलते रहल. ओह दिन मंदिर में धूम धाम से तुलसी विवाह मनावल जात रहे. लिखले बाड़ी कि धन्य बाड़े मारीशस के लोग जे आजु ले भारत के संस्कृति आ संस्कार जोगवले रखले बाड़न.\nPrevious Post: मारीशस में भोजपुरी गौरव सम्मान मिलल मनोज भावुक के\nNext Post: जर जोरु जमीन जबरदस्त के (बतकुच्चन – 176)


भोजपुरी के सबले बड़का सुपरस्टार हउवें निरहुआ – Anjoria\nसिनेमा भोजपुरी के सबले बड़का सुपरस्टार हउवें दिनेशलाल यादव ‘निरहुआ’ जे पिछला छह साल से लगातार हिट फिलिम देत आवत बाड़ें. ‘निरहुआ रिक्शावाला, निरहुआ चलल ससुराल, दीवाना, दाग, प्रतिज्ञा, सात सहेलियाँ’ जइसन ब्लॉक बस्टर फिलिम दे चुकल निरहुआ के एहू साल ‘खून पसीना’, ‘एक बिहारी सौ पे भारी’, ‘रिक्शावाला आई लव यू’, ‘एक दूजे के लिए’, जइसन फिलम बॉक्स ऑफिस पर सुपरहिट रहल बाड़ी स. ‘बिदेसिया’, ‘गंगादेवी’ जइसन फिलिमन में निरहुआ के सराहल गइल बा. पेश बा एहिजा निरहुआ से भइल बातचीत के कुछ अंश –\nदिनेश जी हाल ही में आप विवादस्पद रियलिटी शो ‘बिग बॉस’ से बाहर अइनी, कइसन अनुभव रहल ?\nबिग बॉस के घरो भगवान के दुनिया जस छोटहन दुनिया ह जवना में सगरी चुनौती आ हालात सोझा आवेला. कुछ त खुद बिग बॉस खड़ा कर देलें. जवन आदमी जिनिगी के कठिनाई झेलत सुखी रह सकेला ऊ बिगो बॉस क घर में अपना के सहज आ आनंदित राख सकेला. हमरा हर हालमें जिए आवेला से हम बिग बॉस में बहुते आराम से रहनी. हमरा केहू के बेवहार से कवनो दुख ना भइल.\nदुर्गा पूजा पर रिलीज आपके दू गो फिलिम ‘रिक्शावाला आई लव यू’ आ ‘एक दूजे के लिए’ बॉक्स ऑफिस पर बहुते बढिया बिजनेस कइली स, का कहब ?\nएकसंगे दू गो फिलिम रिलीज होखे आ दुनु बॉक्स ऑफिस परहिट हो जाव त एहले बड़हन खुशी अउर का होखी. हम बहुते खुश बानी.\nसुननी ह कि आप पवन कुमार के फिलिम करत बानी ?\nजी ठीक सुननी. हाल ही में हम पवन कुमार जी के फिलिम ‘बीवी नं. 1’ के शूटिंग पूरा कइनी ह. ‘अभिमान’ आ ‘शेरनी’ जइसन चर्चित फिलिमन के निर्माता पवन कुमार के एह फिलिम के निर्देशक हउवें अजीत श्रीवास्तव आ एह कॉमेडी एक्शन फिल्म में हॉटगर्ल मोनालिसा हमरा साथे बाड़ी. एह फिलिमके खासियत एकर धमाकेदार गीत-संगीत बा.\nनिर्माता आलोक कुमार के ‘दूध का कर्ज’ क बारे में बताईं ?\nआलोक कुमार के ‘दूध का कर्ज’ में हम आ खेसारीलाल पहिला बेर साथे आवत बानी. निर्देशित करत बाड़न प्रेमांशु सिंह. ई एगो समहर व्यावसायिक मनोरंजक फिलिम ह जवना में हमार एगो नया अंदाज देखे क मिली. एकर कहानी एगो महतारी आ ओकर दू गो बेटन का इर्द-गिर्द बुनल गइल बा, एहमें हमार नायिका बाड़ी स्मृति सिन्हा आ फिलिम अगिला साल रिलीज होई.\nसुने में आवत बा कि मुंबई के दू गो वितरक राजेश आ पप्पू आपके ले के हिन्दी फिल्म ‘वर्दीवाला गुण्डा’ बनवले बाड़न ?\nजी हँ. राजेश -पप्पू भोजपुरी परिवेश से सजल हिन्दी फिल्म ‘वर्दीवाला गुण्डा’ बनवले बाड़न आ एकर निर्देशन ‘विजय पथ’ आ ‘जिगर’ जइसन फिलिमन के निर्देशक रहल अहमद फारूग सिद्दिकी कइले बाड़न. एह फिलिम में हम राम लोटन पांडे नाम के युवक बनल बाड़ी. एह फिलिम में हमार बोलल डायलॉग अस्सी नब्बे के दशक वाला फिलिमन के याद दिअइहें. इहो फिलिम अगिले साल रिलीज होई.\nदिनेश जी अपना फिल्म निर्माण कंपनीओ का बारे में कुछ ?\nएह साल हमार कंपनी तीन गो फिलिम, ‘खून पसीना’, ‘हीरो’, आ ‘रिक्शावाला आई लव यू’. पेश कइलसि आ तीनो के दर्शक सरहलें. अबही ‘टाईगर’ क निर्माण होखत बा जवमा में हमार छोटका भाई प्रवेशलाल के टाईटल भूमिका बा.\n‘‘गंगादेवी’’ में सदी के महानायक अमितजी संगे काम करके कइसन लागल ?\nअदभुत! अमितजी संगे काम कर के हम धन्य हो गइनी आ हमार सपना पूरा हो गइल. एह ला हम दीपक दादा के दिल से आभारी हईं. अमितजी हमरा ला भगवान हईं आ उनुका साथे काम कर के हमरा बहुत कुछ सीखे के मौका मिलल. आ हमरा ला सबले बड़हन खुशी के बात बा कि अमितजी के साथ आइल हमार फिलिम बॉक्सो ऑफिस पर हिट साबित भइल.\nअसलम शेख के ‘रखवाला’ क बारे में ?\nअसलम शेख के ‘रखवाला’ में हम एगो देशभक्त पुलिस ऑफिसर बनल बानी आ एकदम नया एक्शन स्टंट कइले बानी. हमार नायिका बाड़ी रिंकू घोष. एहमें हमार डबल रोलो एकर आकर्षण बा. निर्माता बंटी भाई आ रितु शर्मा के एह फिलिम के शानदार एक्शन आ गीत-संगीत सफलता दिलवा दी.\nआप भोजपुरी के सीसीएल टीम में बानी ?\nजी हम भोजपुरी के सीसीएल टीम के उपकप्तान हईं आ लगातार प्रैक्टिस सेशन में हिस्सा लेत बानी.\nआपके अउर कवन-कवन फिलिम फ्लोर पर बाड़ी स ?\nहमार छह गो फिलिम, ‘रखवाला’, ‘गंगा जमुना सरस्वती’, ‘दूध का कर्ज’, ‘बीवी नं. 1’, ‘इज्जत’ आ ‘वदीवाला गुण्डा’ प्रदर्शन ला तइयार बाड़ी स. एकरे अलावा अभय सिन्हा के ‘दुल्हेराजा‘ आ डॉ. सुनीलो के फिलिम अगिला साल फ्लोर पर जाई.


बाढ़ – टटका खबर\nउ.प्र.मे जलस्तर घटला से हालात सुधरल\nउत्तर प्रदेश के राहत आयुक्त काल्हु बतवलन कि नियन के पानी घटला से बाढ़ के हालात में सुधार आइल बा. हालांकि प्रदेंश मे अबहियों शारदा नदी पलियाकला मे 80 सेमी, बूढी राप्ती नदी ककरही सिद्धार्थनगर मे 115 सेमी., कुआनो नदी गोण्डा मे 140 सेमी. उपर बाड़ी खतरा के निशान से. यमुना नदी मुजफ्फरनगर मे आ\nबाढ़ से सड़क टूटला का चलते आइल गइल मुश्किल भइल\nबलिया में नेशनल हाईवे का दक्खिन बसल गावन तक जाए वाली सगरी सड़क टूटफूट गइल बाड़ी सँ जवना से ओह गाँवन के लोगन खातिर आइल गइल मुश्किल हो गइल बा. एह सड़कन मं शिवपुर कपूर दियर के बाबू कुंवर सिंह रोड, आ कोट अँजोरपुर, रामपुर चिट, महिदनवा वगैरह गांवन के रास्ता शामिल बा.\nउत्तर प्रदेश में बाढ़ का बारे में\nगंगा नदी बलिया छोड़ हर जगहा खतरा का निशान से नीचे बहत बाड़ी बलियो मे पानी लगातार घटत बा. घाघरा आ टोंस नदी बलिया में खतरा का निशान से नीचे बहत बाड़ी सँ. इलाहाबाद, वाराणसी आ बलिया में हालात अबहियों चिन्ता देबे वाला बनल बा.\nयूपी के बाढ़ का हालात में सुधार\nपिछला कुछ दिन से बरखा में कमी अइला का चलते उत्तर प्रदेश में नदियन के पानी घटे लागल बा. बाढ़ से बारह गो जिला बहुते तबाह भइल बाड़ी स जवना में देवरिया आ बलिया शामिल बा. काल्हुओ गाजीपुर आ बलिया में गंगा खतरा का निशान से उपर बहत रहली. घाघरा बलिया में आ कुआनो नदी\nबिहार में बाढ़ के हालात पहिलही जस बा\nबिहार में बाढ़ का हालात में काल्हु बुधो का दिने कवनो खास सुधार देखे के ना मिलल. मौसम विभाग के कहना बा कि गंगा, बूढ़ी गंडक, सोन, घाघरा, कमला बलान, आ कोसी दर्जनो जगहा पर खतरा के निशान से उपर बहत बाड़ी सँ. आपदा प्रबंधन विभाग के कहना बा कि बीस जिलन के पचपन लाख\nबाढ़ में २८९ लोग मर चुकल\nबतावल जात बा कि अबकी का बाढ़ में अलग अलग दुर्घटना में उत्तर प्रदेश में नाहियो त २८९ लोग के जान जा चुकल बा. आज नदी में पानी सगरी जगहा से घटे के खबर मिलत बा. वाराणसी में गंगा खतरा के निशान से नीचे आ गइल बाड़ी. बलिया, गाजीपुर आ मिर्जोपुर में नदियन के पानी\nअतवार का दिने सोन बराज के फाटक खोलला का बाद सारण जिला के चौथाई हिस्सा में जल प्लावन हो गइल बा. नेशनल हाईवे 19 पर कहीं कहीं पाँच से छह फुट के डुबाह पानी बहत बा जवन अबहीं ले डे दू फुट गहिर बहत रहुवे. दियारा के कोटवापट्टी रामपुर, रायपुर बिंदगांवा आ बड़हरा महाजी में\nपिछला एक महीना का बीच गंगा नदी तिसरका बेर उफना गइल बाड़ी जवना से बक्सर में मल्लह चकिया आ चौसा के गंगा पंप नहरो पर पड़ल बा. एह बाढ़ से ठोरा नदी के किनारे बसल मल्लहचकिया के अलावे करहंसी आ छोटका नुआंव पंचायत के बहुते गाँव बेहाल हो गइल बाड़ी सँ. मझरिया, उमरपुर आ अजुर्नपुर\nबलिया में घाघरा, गंगा आ टोंस तीनो नदियन के पानी उफनाइल\nपिछला दिन का बरखा का बाद नदियन में बढ़ल पानी का चलते बलिया में घाघरा नदी खतरा का निशान से उपर ले बहे लागल बिया आ पानी अबहीं बढ़ले जात बा. टोंस आ गंगा नदियो के पानी खतरा के निशान पार कर लिहले बिया. गाजीपुर, गोण्डा, संतकबीर नगर जिलो से बाढ़ के खबर बा.\nनदी के पानी घटला का बावजूद बलिया में बाढ़ से हालात खराब\nबलिया जिला में हर जगहा नदी के पानी घटे लागल बा. शनिचर का दिने घाघरा थिराइल रहुवे आ गंगा के रुख घटान पर रहल. एकरा बावजूद पानी अबहियों बड़का इलाका में पसरल बा बाढ़ पीड़ितन के संकट घटे के नाम नइखे लेत.\nबाढ़ से बेहाली\nसारण जिला के छपरा सदर आ रिविलगंज प्रखंड के अनेके पंचायत बाढ़ से हलकान बाड़ी सँ. छपरा सदर में बाढ़ में फँसल छह सौ लोग के प्रशासन सुरक्षित जगहा चहुँपा दिहलेब बिया. रिविलगंज, छपरा सदर, मांझी, दिघवारा आ सोनपुर प्रखंड में बाढ़ के कहर सबले अधिका बा. अतवार का सँझिया में छपरा पटना मुख्य सड़क\nआरा छपरा बलिया से बाढ़ के खबर\nबलिया में पिछला एक हफ्ता से लाल निशान का उपर बहत गंगा अब हाई डेंजर लेवल छूए वाली बा. पानी के बढ़ल लगातार जारी बा. पिछला दिने शहर के प्रेमचक उमरगंज इलाका बाढ़ का चपेटा में पड़ गइल बा. हालात काबू करे ला रामपुर महावल में कटहर नाला पर लागल फाटक बंद कर दिहल गइल\nगंडक आ घाघरा से छपरा में बाढ़\nसोन नदी से लाखो क्यूसेक पानी छोड़ला का चलते सारण जिला के नदी सब उफना गइल बाड़ी स. गंगा आ गंडक के पानी जिला के कईएक प्रखंडन में घुसला का बाद अब छपरा शहर के निचलको इलाका में पसरे लागल बा. तेलपा आ करीम चक के अनेके घर में बाढ़ के पानी घुस गइल बा


सखी – Anjoria\n– डा॰ गोरख प्रसाद मस्ताना\nलोर से भरल आँख अउरी मुँह पर पसरल उदासी साफ साफ झलका देला कि कवनो परानी दुख में केतना गोताइल बा. बेयाकुल चिरई के बोली में चहचहाहट ना होला, बस बुझवइया के समझला के फेर हऽ. एही लेखा-जोखा में नीतू के उदासी के पढ़े ला केहू के फुरसत ना रहे. बस रहली उनकर फुुआ जे नीतू के समझावत-बुझावत तोख बन्हावत रहली. बाकिर नीतू के जवन सुसुकी चढ़ल रहे, उ तऽ उतरे के नावे ना लेत रहे.\nअबही सबेर के आठ बजल रहे. नीतू इस्कूल जाये के तइयारी में लागल रहली तबले उनका बाबू जी के कड़कदार बोली सुनाइल – ‘सुनऽ तारू नीतू के माई. कहाँ बाडू? कुछु सुनलू हऽ, लागत बा हमनी के नाम, इज्जत कुल्ह माटी में मिल जाई. तोहार बेटी नीतू इस्कूल में पढ़े नइखी जात बलुक हमनी के मरजाद के माटी में मिलावे जात बाड़ी.’\nनीतू के माई धीरे से कहली, ‘बोली ना, का भइल हऽ? भोरे-भोरे एतना काहे रोसाइल बानी?’\n‘तू रोसाइल कहत बाड़ू. हम जवना किरोध में बानी ओकरा के थामे के एके गो उपाय बा, नीतू के इस्कूल जाइल बन्द.’\nनीतू के माई आवाक होके महेन्द्र बाबू, आनी कि नीतू के बाबूजी, के मुँह ताके लगली. अँचरा के तनिका माथ पर सरिआवत धीरे से पूछली, ‘आखिर का भइल हऽ जे नीतू पर एतना किरोध बा?’\n‘त सुनऽ’, झनकत-पटकत महेन्द्र बाबू कहे लगले. ‘सूने के चाहत बाडू तोहार बेटी गाँव के एगो जूता बनावे वाला के बेटी सुरसतिया का सँगे ओकरे थरिया में बइठ के खिचड़ी खात रहे. उ त छोटका भाई के बचवा आके हमके बतवलस ना त हमहूँ कहाँ जनती? अब तू बताव कि इ नीतूआ पढ़े जात बिया कि जाति नसावे जात बिया. हम ए पढ़ावला लिखवला से बाज अइनी. आज ओहू सुरसतीया के डँटाई करब. चलल बिआ बरोबरी करे.’\nनीतू के माई बड़ा धीरज वाली रहली. महेन्द्रर बाबू के समझावत बोलली – ‘देखी जी, नीतू कवनो बूढ़ नइखी नू, लइके नू बाड़ी, उनका केतना बुधिए बा जे जात-पात बुझस. हम उनका के समझा देहब. अब इस्कूल बा त लइका खेलबे करीहे सन.’\nमहेन्द्रर बाबू आँख लाल कइले कहलें – ‘खेले कूदे के मनाही नइखे नू,नान्ह जात के सँगे खाये के बात ना चली.’ एतना कहत उहाँ के नीतू के बोलवनी आ खूब डँटाई कइनी.\nना जानी आजुओे आदमी जात-पात, ऊँच-नीच के बन्हन में कबले बन्हाइल रही. समय के बदलत रंग-रूप के पढ़े से कबले भागत रही. एक ओरिया लोग चान पर जाये के तैयारी में बा त कुछु लोग अजहुँओ जातिए-पातिए के पढ़ाई में लागल बा. अब एमे ओकर अंहकार बा कि परिवारिक रूढ़ी, इ त उहे जानो. बाकिर नीतू के जवन रोआई आइल उहे सुसुकी चढ़ा देले रहे. माई समझा-बुझा के इस्कूली भेज दिहली. दू दिन त नीतू, सुरसती से तनिका फरका-फरका रहली, फेरू उहे हाल. एके संगे खेलल आ एके संगे खाइल शुुरू हो गइल. उपर से नीतू सुरसती के सखी कहे लगली. दूगो लइकियन के बीचे सखी के जवन नाता बने ला ओकर ओजन मित्र भा दोस्त शब्द से जादे होला. अब दूनू जानी एक दोसरा के नाम ना धरे लोग. सखिए कही के बोले बोलावे लोग. दूनू जानी के संघत देख के मास्टरो साहिब लोग बडा अघात रहे लोग. बातो अघाए के रहे. मास्टरे अइसन परानी होला जेकरा नजर में सब लइका-लइकी बराबर होले. ना केहू छोट ना बढ़ ना केहू ऊँच ना नीच.\nसमय के पखेरू उड़त जात रहे. मैट्रिक के परीक्षा दूनू जानी प्रथम श्रेणी में पास कइली. सुरसती के दस नम्बर बेसी रहे. एकर खुशी नीतू के जादे रहे, सुरसती के कम. सुरसती कहस कि हमनी दूनू सखी के एके बराबर नम्बरवा आइल रहित तब नू ठीक रहित. इ सुनके नीतू हँस पड़स.\nकहल बा जे लइकन के दोस्ती त निभ जाला बाकिर लइकिया के दोस्ती ना निभे कारणो बा, लइकियन के भाग केकरा के कहंवा ले जाई ई त केहू ना जानेला काहे कि बेटी त पराया घर के धन होली. एने नीतू पढ़ी-लिखी के बीए पास कर गइली. ओने सुरसती जे पढे़ मे बड़ा तेजगर रहली सरकारी स्कॉलरशिप पाके खूब पढ़ली आ, पढ़ी लिखी के बीडीओ हो गइली. नोकरियों में बड़ा नाम आदर पवली. उनकर दुल्हा शिक्षा विभाग के एगो लमहर हाकिम रहलें. संजोग से एक दिन नीतू के इस्कूल में दोपहर के भोजन कार्यक्रम के जायजा करे ला उनका जाये के परल. नीतू के इ बात ना मालूम रहे जे सुरसती के दुल्हा शिक्षा विभाग के हाकिम बाड़े, बाकिर सुरसती बीडीओ हो गइल बाड़ी, इ बतिया नीतू जानत रहली.\nआदमी के कवनो-कवनो बात के आभास अचके में हो जाला. आजू नीतूओं के बुझात रहे कि मन मेें, भोरही से ना जानी, कवनो हुलास छहाँड़ मरले बा. दिन सोहावन लागत बा. आउर सबकर बतिया मीठ. ठीक ग्यारह बजे एगो भारी-भरकम गाड़ी इस्कूली में पहुँचल. गाड़ी से एगो अफसर नियर बेकती उतरलें आउर उनका पहिले उनकर अरदली. एगो अउरी अदमी उतरल, ओकरा हाथ में फाइल अउर डायरी रहे, बुझात रहे जे हाकिम के पीए होखे. बाकिर खासियत त इ रहे कि गाड़ी से अफिसर नियन लागत एगो जनानियों उतरली. पहिले त केहू ना बुझल कि उ के हई, तनिका नगीचे अइली त नीतू के मुँह खुलल रह गइल. हिया में खुशी आउर आँखी में लोर, अजबे हाल भइल जात रहे नीतू के ना बुझात रहे कि का बोलस. पहिले त सकुचइली बाकिर धीरे से कहली, ‘सखी!’ एतना कह के अबही आगे बढ़े के चहली कि सरसती तपाक से उनका के अँकवारी में भर लेहली. दूनू जानी के दोस्ती के दम से आँखी में जवन लोर भरल रहे उ बतावत रहे कि दूनू जानी के परान एक दोसर में केतना बसेला.\nओने शिक्षा अधिकारी जी इस्कूल के कागज पतर जाँचे में लाग गइली एने दूनू जानी अपना अपना जिनिगी के कथा कहानी एक दोसरा के सुनावे में लाग गइली. नीतू के दूबराइल देखके सुरसती पूछ बइठली, ‘ए सखी! आखिर एतना काहे दुबराइल बानी, काहे इ हालत बा?’\nनीतू दबले मन से बतवली कि उनकर बिआह गाँव के बगल के पंचाइत में एगो धनी-मनी घर में बाकिर बेरोजगार से हो गइल. एगो लइको बा. ना जानी जे ओ लइका के भाग में का बा? ओकरा बपसी के कवनो कमाई-धमाई त बा ना, खेतिए के आसरा बा. ले दे के हम जे कमाई ले उ हमरा दवाईये बीरो में लाग जाला. डाक्टर बतवात बाडें जे किडनी में खराबी बा, एकर इलाज बड़ा मँहगा बा. चाहे त किडनी बदलाई ना त जान जाई. अब हमरा लगे कवनो उपाय त बा ना. हमार बाबूजी के गाँव में केहू से पटल ना. जिनिगी भर ऊँचे-नीच करत अपने त भगवान के सिधार गइनी बाकिर हम ओकर भोग भोगत बानी. माई बेमारे रहत बाड़ी. आउर हमार हाल इहे बा. अब त भगवान नू मालिक बानी.’ एके साँस में जब कुल्ह कह गइली त सुरसती उनका के बाँही पकड़ले धीरज बन्हावे लगली. एही बीचे उहाँ ओह लोगन के पुरनका दू गो गुरूजी लोग आ गइले. सभे सुरसती के चिन्ह के आ उनके पद के जान के बड़ा आनन्दित भइल लोग. सुरसती जब गुरूजी लोगन के पवलगी कइली त गुरूजी लोगन के हिया जुड़ा गइल. संस्कार के कवनो गाछ ना होला ना बाजारे में बिकाला. इ त विचार के पूंजी हऽ जवन आदमी के माटी से सोना बना देला. शिक्षा अधिकारी जी जाँच पड़ताल के बाद जब आफिस से निकलनी त सुरसती उनके परिचय नीतू से करवली कहली कि इ हमार सखी हई. ई जान के अधिकारी जी बड़ा खुश भइनी बाकिर नीतू के बेमारी के बारे में जान के उहों के दुखा गइली. नीतू के समझा बुझा के दूनू जाने गाड़ी में बइठे गइले. नीतू अपना सखी के हाथ पकड़ के सुसकत रहली आ कहली कि, ‘ए सखी! जाईं भगवान चइहें त फेरू भेंट होई ना त हमार हालत देखते बाडू.’ सुरसती ए बात के सुनत फफक-फफक के रोए लगली. रवीन्द्रर बाबू आनी कि सुरसती के दुल्हा एने नीतू के समझावत त ओने सुरसती के. अपना सखी नीतू ला सुरसती के आँख में जवन लोर रहे ओकरा के पढ़ल बड़ा कठिन लागत रहे.\nओने गाड़ी बढ़त जात रहे नीतू के करेज बइठल जात रहे. लोर सुखे के नावे ना लेत रहे. इहे सचकी दोस्ती हऽ! जवन जात-पात ऊँच-नीच, छोट-बड़ के भेदभाव से बहुत उपर होला. कृष्ण सुदामा के मितई के कथा जे अमर बा तऽ एही भावे अमर बा.\nनीतू के हालत दिने-दिन बिगड़ले जात रहे. ओने घरे चहुँप के सुरसती बस नीतू के इयादे सुतस आउर जागस. उनका के उदास देखी के एक दिने रवीन्दर बावू पूछनी कि ‘सुरसती! बताव जे आखिर नीतू ला का कइल जाव.’ सुरसती कहली जे ‘इ त डॉक्टरे बतइहें बाकिर हमरा मन में जवन बा, ओकरा ला राउर आज्ञा जरूरी बा. हम चाहत बानी एगो किडनी अपना सखी के दान दे के उनके जान बचाईं.’ रवीन्द्रर बाबू इ बात सुनके पहिले त अचकलें बाकिर सुरसती के अपना सखी ला त्याग भाव देख के आ उनकर बात सुनके उनका आँखी में लोर भर गइल. आ कहलें ‘धन बाडू सुरसती आ धन बा तोहर दोस्ती. सचहूँ तू महान बाडू. हमार भाग बा जे तोहरा नियर हमार दुल्हिन मिलल. अइसने विचार से इ दुनिया चलत बा. चलऽ आजुए डॉक्टर से सलाह लिहल जाव.’\nआखिर उहे भइल. नीतू के आपन एगो किडनी दान देके सुरसती उनकर जान बचा लिहली. बाकिर इ घटना जब नीतू के हित परीत सगा सम्बन्धी लोग जानल त पहिले उ सभे मुँह करवाहिन कईल काहे कि एगो दलित के अंग एगो सवर्ण के देह में लागल इ घोंटाते ना रहे. दोस्ती जात-पात से बहुते उपर होला. आज नीतू के सखी देखा दिहले रहली. बाद में सभे सुरसती के त्याग के बड़ाई करे लगलें. काहे कि साँच के सोर पताल में होला. मानवता से बड़ कवनो रिस्ता-नाता ना होला. आज सगरे सुरसती को जयकार होखत रहे. नीतू के बचवा जब अस्पताल में मउसी कह के सुरसती के गोदी में सट गइल त सुरसती के लागल कि उनकर हिया जुड़ा गइल बा. ओमे नीतू के धीरे-धीरे होस आवत रहे एनेे समय के देवाल पर दूनू सखी लोगन के कहानी अपना रंग में अउरी गाढ़ भइल जात रहे.\nडा॰ गोरख प्रसाद मस्ताना, वरिष्ठ साहित्यकार\nPrevious Post: उज़ैर खान के राखी बन्हली राखी सावंत\nNext Post: ‘हथकड़ी’ के एडिटिंग पूरा\nबहुत सुन्नर अति सुन्नर रचना। ……


बतकुच्चन – १५ – Anjoria\nबतकुच्चन – १५\nJune 19, 2011 OmPrakash Singh भाषा 3\nपुरनका जमाना में रनिवासन में रानी लोग के खटवास-पटवास धरे खातिर एगो अलगे कक्ष भा भवन रहत रहे जवना के कोप भवन कहाव आ जहाँ रुसल आ रिसियाइल रानी लोग जा के खटवास धर लेत रहे. खबर मिलते राजा धावत चहुँप जासु अपना रानी के मनावे खातिर. आजु का जमाना में दिल्ली के जंतर-मंतर नेता लोग खातिर कोप भवन के जगहा लिहले बा.देश के कवनो नेता जब कवनो बात खातिर रुसेला आ रिसियाला त जंतर मंतर पर धरना देबे चहुँप जाला. बाकिर हर रानी कोप भवन में जाके आपन कोप देखावे ई जरुरी ना रहल. कवनो कवनो महारानी अपना महले में खटवास-पटवास कर लेत रही.\nपिछला हफ्ता एही तरह एगो सन्यासी जंतर-मंतर का बदले रामलीला मैदान में हठ धर के खटवास-पटवास पर बइठ गइलन. अब बाल हठ आ सन्यासी हठ से जेकरा निबटे पड़ेला उहे जानेला कि कतना मुश्किल काम होला ई. ओह सन्यासिओ के मनावे के पूरा प्रयास कइल गइल आ जब ना मनलन त तड़ी पार करा दिहल गइल. तड़ीपार अंगरेजन का जमाना से चलल आवत बा जब ब्रिटिश सरकार कवनो आदमी से तंग आके ओकरा के जिला बदर भा तड़ीपार कर देत रहे. हमरा बतकुच्चन के ओह तड़ीपार से कवनो लेना-देना नइखे. हम त बस खटवास-पटवास का सिवान का भितरे रहब. उपवास से ऊ बात ना झलक पावे जवन खटवास-पटवास से झलकेला. उपवास त कई कारण से कइल जाला. कबो बीमारी में, कबो कवनो व्रत त्योहार में, आ कबो व्यक्तिगत भा राजनीतिक कारण से. आ एही उपवास के खटवास-पटवास कहल जाला.\nखटवास आ खटवसल में तनी फरक होला. खटवसल ओह आदमी का बारे में कहल जाला जे अपना बीमारी भा कमजोरी का चलते खटिया धर लिहले होखे. तब कहल जाला कि ऊ खटवसल बाड़े. बाकिर खटवास तब होला जब केहू कवनो बाति खातिर रुसल भा रिसियाइल हो के खटिया धर लेव आ मुँह अलोत करे खातिर पट पड़ जाव. ना त तहरा के देखब ना तोहरा से कवनो बात करब. इहे खटवास-पटवास धरल कहाले.\nप्राणायाम : साँस के साधे के विज्ञान\nसब्दन के खेल निराला बा…खटवासे के देखिं लीं. ए में खट (खाट यानि खतिया) पर वास…………\nदरअसल भासा से जुड़ल होखला से भासा से संबंधित लेख पढ़ले से अपना के रोक ना पावेनी…अउर बतकुच्चन के का पूछे के…..\nखटवास-पटवास पर राउर बतकुच्चन बहुत नीक लागल।\nसब्दन के खेल निराला बा…खटवासे के देखिं लीं. ए में खट (खाट यानि खतिया) पर वास। वाह..अउर इ सबद एगो विसेष अर्थ में आ गइल। हाँ पर हम इहाँ इ कहल चाहत रहनी हँ कि जब सबदन में संधि होला त पहिलका सब्द (अगर खाट जइसन सबद बा—अधिका जगहि) उ आ के मात्रा निकलि के खट हो जाला जइसे खटमल…पर खटपट में इ खट नइखे। लाठी से लठमार हो जाला। मथधँक्का (माथ के मथ हो गइल बा)…जय हो…जय हो…अबहिन एतने इयाद आवता। सादर।।


राहुल के कनखी उनुकर खेल बिगाड़ दिहलसि – टटका खबर\nJul 21, 2018 राहुल के कनखी\nशुक का दिने लोकसभा में पेश तेदेपा के अविश्वास प्रस्ताव पर आपन मोहर लगावे का बेचैन कोशिश में अपने के कांग्रेस होखे के दावा करे वाला राहुल जवन हरकत कइलन ओकरा के उनुकर पोसुआ मीडिया एगो बड़का बाति बतावे बनावे के कोशिश करिके उनुका के अगिला चुनाव में विपक्ष के चेहरा साबित करावे में कवनो कोर-कसर ना छोड़ितें. बाकिर अपना नशा का झोंक में राहुल कनखी मार के इशारा का करि दिहलें कि उनुकर सगरी खेले बिगड़ि गइल आ उनुकर भोंपू जमात कपार धुनत रहि गइल.\nबनल बनावल स्क्रिप्ट पर काम करत राहुल आपन भाषण खतम कइला का बाद पीएम मोदी का कुरसी का ओर बढ़ि गइलें आ उनुका के उठे के इशारा करे लगलन. बाकिर मोदी राहुल के बचकानी हरकत के महटियावत जब चुपटाप बइठले रहि गइलें त मजूबरन राहुल उनुकर गरदन धरि के लटक गइलें. जब चललें त पीएम उनुका के बोलवलें आ उनुकर पीठ थपधपा दिहलें. सिखावल स्क्रिप्ट के सही सही अभिनय कर लेबे में सफल राहुल ओकरा बाद अपना सीट पर चहुँपि के कनखी मारत इशारा कर दिहलें. ओह कनखी के मतलब रहुवे कि देख, आपन सीन सीन हम कतना सहजे निपटा दिहनी.\nआ राहुल के कनखी सब गुड़-गोबर करि दिहलसि. ओकरा बाद बढ़िया से बढ़ियो रफू मास्टर का वश में ना रहि गइल एह बात के सम्हारल. बाद में पीएम मोदी राहुल के नाम लिहले बिना एह तरह के बचकानी हरकत के बहुते गलत बतवलें आ कहलें कि अतना हड़बड़ी के कवन जरुरत बा.\nराहुल अपना भाषण में राफेल मामिला के जिकिर करत अइसन झूठ बोल गइलें कि फ्रांस सरकार के तुरते आपन खंडन जारी करे के पड़ गइल कि राहुल के कहना गलत आ बेबुनियाद बा. हालांकि तबो हेहरई के पराकाष्ठा देखावत राहुल आपन गलती माने ला तइयार नइखन आ अब ओह घरी पीएम रहल मनमोहनो सिंह के लपेटा में ले लिहले बाड़ें. अब राहुल के कहल गलत बतावे के बेंवत मनमोहन सिंह में होखल मुश्किल बा उनुका के सही बतावे के बेहयाइओ उनुका से ना हो सकी. देखल जाव कि खेल कबले चलत बा.\nओने राहुल के गलत बयानी पर भाजपा उनुका खिलाफ विशाधइकार नोटिस ले आवे वाली बिया.


सिनेमा भोजपुरी में व्यस्त बाड़ी प्रिया कपूर – Anjoria\nसिनेमा भोजपुरी में व्यस्त बाड़ी प्रिया कपूर\nकहल जाला कि “दृढ संकल्प, मज़बूत इरादा आ कुछ कर गुजरे क जूनून इन्सान के ओकरा निशान ले चहुँपाइये देला.” आ इहे होखत बा गया, बिहार के मूल निवासी प्रिया कपूर का साथे जे एक साल के कड़ेर संघर्ष का बाद बिना कवनो गाड फादर के भोजपुरी सिने जगत में व्यस्त अभिनेत्री बन गइल बाड़ी.\nनिर्माता सुमन भट्टाचार्य आ निर्देशक अभिषेक चड्ढा के फिल्म “वाह जीजा जी” से पारी शुरू करेवाली प्रिया के बाद में विकलांग जीवन पर बनल फिल्म “दिया और तूफान” में निकहा लोकप्रियता मिलल. एह फिलिम के भारत सरकार विकलांग बच्चन के मनोबल बढ़ावे खातिर चुनले बिया. ई प्रिया कपूर के करियर के एगो बड़हन हासिल बा.\nअब जल्दिये रिलीज होखे जात फिल्म “कलुआ भईल सयान” में अभिनेता प्रकाश जैस का साथे प्रिया कपूर के मरद मेहरारू वाली जोड़ी धमाल मचाई. प्रिया कपूर एहमें एगो आधुनिक औरत के किरदार में बड़ी जे अरविन्द “कलुआ” के पाल-पोस के बड़ा करत बाड़ी. एह भुमिका से देखावल गइल बा कि संस्कारी लड़की, माँ के फ़र्ज़ आ आदर्श पत्नी के किरदार निभावत पूरा परिवार के कइसे एकजुट राखल जाला.\nएकरा अलावे प्रिया कपूर निर्माता राजेश सिंह आ पप्पू भाई के फिल्म “दिल ले गईल ओढनिया वाली” के शूटिंग हाल ही खतम कइली. एह सीधी सादी लड़की के किरदार के घर के नौकर से प्यार हो जात बा. ऊ हीरो हवें छत्तीसगढ़ी फिलिमन के स्टार शशिमोहन सिंह\n"गुलाम" का गिरफ्त में पायल सेठ\nसीमा सिंह साईन कइली पांच गो फिलिम


चाचा चोर भतीजा पाजी, केकरा सिर पर जूता बाजी – टटका खबर\nSep 13, 2016 अखिलेश सिंह यादव, भाजपा, मुलायम सिंह यादव, शिवपाल सिंह यादव, समाजवादी पार्टी\n22 अक्टूबर का दिने इटावा के लायन सफारी देखत यूपी के मुख्यमंत्री अखिलेश सिंह यदव\nभोजपुरी इलाका में बचवन का बीच ई कहावत बहुते सुने के मिलेला कि चाचा चोर भतीजा पाजी, चचा का सिर पर जूता बाजी. ई कहावत आजु यूपी के सरकार चलावत समाजवादी पार्टी पर सटीक बइठल बा.\nचाचा शिवपाल आ भतीजा अखिलेश का बीच असली पावर केकरा लगा बा एकरा ले के अइले दिन रस्साकसी होत रहेला. यूपी के बदनाम अपराधी नेता मुख्तार अंसारी के गोल कौमी एकता दल सपा में मिलवा दीहले रहलें शिवपाल सिंह यादव . एह पर नाराज अखिलेश के मनावे ला एह बिलइला के तब रद्द क दीहल रहे बाकिर चचा भतीजा का बीच भीतरे भीतर दाँव पेंच चलत रह गइल. मंगल का दिने ई दाँव पेंच सीमा पार क गइल. पहिला चोट कइलन अखिलेश आ चचा के चमचा दू गो मंत्रियन के बर्खास्त क दीहलन. दिन ढलत दोसरका चोट कइलन कि यूपी के मुख्य सचिव दीपक सिंहल के हटा दीहलन. एह चोट से तिलमिलाइल शिवपाल सिंह यादव मुलायम सिंह यादव के कवनो कमजोर नस के दबा दीहलन आ मुलायम सिंह यादव आनन फानन अपना बेटा अखिलेश सिंह यादव के सपा के प्रदेश अध्यक्ष पद से हटा दीहलन.\nसपा में आपह कुरसी छीनइला का बाद अखिलेश फेरु चोट मरलन आ शिवपाल सिंह यादव के महज परती जमीन के मंत्री रहे दीहलन. सगरी मालदार विभाग से शिवपाल सिंह यादव के विदाई हो गइल बा. सबेर होखे में अभी देर बा आ एह लमहर राति के भोर होखत होखत कुछ अउर धमाका हो जाव त अचरज ना होखे के चाहीं.\nराजनीति में कुछऊ असंभव ना मानल जाव. जब बाप बेटा का बीच तलवार खींचा गइल बा त एकरा पर गहन विचार जरुरी हो गइल बा. अतना त मान लेबे के पड़ी कि मुलायम सिंह के कवनो कमजोर नस शिवपाल का हाथ में बा आ मुलायम शिवपाल के कहला का बाहर ना जा सकीहें. एह हालत में पार्टी पर काबिज शिवपाल गुट अखिलेश यादव के कुरसीओ छीन लेव त अचरज ना होखी.\nएह शतरंजी चाल में अखिलेश भाजपो से हाथ मिला सकेलें. ई सौदाबाजी शायद भाजपो के सही लागी आ ऊ अखिलेश के भाजपा में शामिल करा के मुख्यमंत्री पद के उमेदवारो बना के आपन गोटी लाल क सकेले. भाजपो खातिर यूपी के चुनाव जीवन मरण के सवाल बनि गइल बा. आ सपा आ बाप के आश्रय से बेदखल हो गइला का बाद अखिलेशो का लगे दोसर चारा ना रही.\nसबेर होखत होखत बहुत कुछ हो सकेला.


प्रयोगकर्ता वार्ता:Tobas1 - विकिपीडिया\nस्वागतम्! नमस्कार Tobas1 जी, भोजपुरी विकिपीडिया पर राउर बहुत स्वागत बा!\nTobas1 जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,746 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Tobas1&oldid=626255" से लिहल गइल


टटका खबर, बियफे, १५ मार्च २०१२ | Anjoria's Weblog\nटटका खबर, बियफे, १५ मार्च २०१२\nPosted on मार्च 15, 2012 by Anjoria\nअखिलेश सरकार छात्र संघ बहाली के आदेश दे दिहलसि. अब पढ़ाई से बेसी नेतागिरी सिखल सिखावल जरूरी लागत बा.\nआजु लखनऊ का ला मार्टिनियर कॉलेज का मैदान में समाजवादी पार्टी नेता अखिलेश सिंह यादव के मुख्यमंत्री के किरिया दिहल गइल. उनुका साथे उनइस गो कैबिनेट मंत्रीअनो के किरिया दिहल गइल. एह लोग के नाम हवे , आजम खां, शिवपाल सिंह यादव, अहमद हसन, वकार अहमद शाह, राजा अरिदमन सिंह, आनंद सिंह, अम्बिका चौधरी, रघुराज प्रताप सिंह उर्फ राजा भैया, बलराम यादव, अवधेश प्रसाद, ओमप्रकाश सिंह, पारसनाथ यादव, रामगोविंद चौधरी, दुर्गाप्रसाद यादव, कामेश्वर उपाध्याय, राजाराम पाण्डेय, राजकिशोर सिंह, ब्रहमाशंकर त्रिपाठी, आ शिव कुमार बेरिया.\nआजु जवना २७ गो विधायकन के राज्य मंत्री बनावल गइल बा तवना लोग के नाम बा, इकबाल महमूद, महबूब अली, शाहिद मंजूर, रियाज अहमद, फरीद महफूज किदवई, वसीम अहमद, नरेन्द्र सिहं यादव, शिवप्रताप यादव, राजेन्द्र सिंह राणा, मूलचन्द चौहान, अरविंद सिंह गोप, राजीव कुमार सिहं, अभिषेक मिश्र, विनोद कुमार सिंह, भगवत शरण गंगवार, नरेन्द्र वर्मा, राममूर्ति वर्मा, अरुणा कुमारी कोरी, जगदीश सोनकर, चित्तरंजन स्वरूप, मानपाल सिंह वर्मा, कमाल अख्तर, शंखलाल माझी, कैलाश चौरसिया, रामपाल राजवंशी, मनोज पारस, रामकरन आर्य आ सुरेन्द्र सिंह पटेल.\nशपथ ग्रहण बीतते सपा कार्यकर्ता लोग के हुड़दंग से पूरा मंच तहस नहस हो गइल.\nराजा भईया के मंत्री बनवला का चलते अखिलेश सिंह के बहुते आलोचना होखत बा. कहलजात बा कि अतना बहुमत का बादो कवन मजबूरी रहल जे राजा भईया जइसन आदमी के कैबिनेट मंत्री बनावे के पड़ गइल.\nअपना पहिलके कैबिनेट मीटिंग में सपा सरकार बेरोजगार भत्ता एक हजार रुपिया महीना देबे के फैसला कर लिहलसि. बारहवीं के विद्यार्थियन के लैपटाप आ दसवीं के विद्यार्थियन के टैबलेटो मुफ्त देबे के फैसला ले लिहल गइल.\nयूपी बोर्ड के मैट्रिक आ इन्टर के इम्तिहान काल्हु शुक से शुरू होखे जात बा. अबकी परीक्षार्थियन के प्रश्न पत्र पढ़े खातिर पन्द्रह मिनट के समय अधिका दिहल जाई.\nकांग्रेस राज्यसभा चुनाव खातिर यूपी से रशीद मसूद के टिकट दिहले बिया. मसूद हालही में सपा छोड़ के कांग्रेस में शामिल भइल रहले. कांग्रेस के लगा अतना वोट नइखे जे ऊ एकहू उम्मीदवार के जितवा सके.\nपटना के गाँधी मैदान में पुस्तक मेला के उद्घाटन करत नीतीश कुमार कहलन कि पुस्तक मेला के हर साल बिहार दिवस का मौका पर बाइस मार्च के करे के परम्परा डाल दिहल जाव.\nरोहतास में माले सचिव भईयाराम यादव के हत्या का खिलाफ में आजु माले कार्यकर्ता नासरीगंज में सड़क जाम करि के घंटनो विरोध प्रदर्शन कइलन. सतरह तारीख के शाहाबाद बंद के एलान भइल बा आ तेइस मार्च के नासरीगंज में संकल्प सभा होई जवना के माले महासचिव दीपंकर भट्टाचार्य संबोधित करीहें.\nरेलमंत्री के इस्तीफा का बारे में साफ जानकारी ना मिलला का चलते संसद में विपक्षी दल जम के नारेबाजी कइले जवना से संसद के कार्यवाही कुछ देर खातिर रोके के पड़ल. काल्हु देर रात खबर रहे कि दिनेश त्रिवेदी इस्तीफा दे दिहले बाड़े आ प्रधानमंत्री ओकरा के सकार लिहले बाड़न. बाकिर आजु भोर में कहाये लागल कि रेलमंत्री ना त इस्तीफा दिहले बाड़न ना ही उनुका के केहू इस्तीफा देबे के कहले बा. ओने तृणमूल सांसद आजु संसद परिसर में प्रदर्शन कइले जवना में दिनेश त्रिवेदी शामिल ना रहले.\nकांग्रेस आजु एह बा से इंकार कइले बिया कि ओकरा सरकार के कवनो तरह के खतरा बा. ओने समाजवादी पार्टी से सहयोग माँगल गइल बा कि तृणमूल के बाहर निकलला का हालात में ऊ यूपीए का साथे आ जाव.\nमहाराष्ट्र विधानसभा के बजट सत्र आजु राज्यपाल के॰ शंकरनारायणन के अभिभाषण का साथे शुरू भइल.\nपंजाब अउर हरियाणा उच्च न्यायालय हरियाणा सरकार के निर्देश दिहले बिया कि जाट आंदोलन का दौरान भइल घटनन का बारे में व्यापक रपट छह हफ्ता का भितरे जमा करे.\nनासिक में भाजपा के सहुयोग से मनसे के यतिन रघुनाथ बाघ मेयर के चुनाव जीत गइलन. १२२ सदस्य वाला नगर निगम में मनसे सबले बड़हन पार्टी बन के उभरल रहुवे आ ओकरा लगे ४० गो पार्षद रहले. पिछला हफ्ता ठाणे मेयर चुनाव में मनसे शिवसेना-भाजपा उम्मीदवार के समर्थन कइले रहुवे.\nउत्तराखंड में राजनीतिक अनिश्चितता के माहौल में बहुगुणा विरोधी गुट के सतरह गो विधायक आजु किरिया लेबे हाजिर ना भइलन. एकरा पहिले राज्यपाल कांग्रेसी विधायक डा॰ शैलेन्द्र मोहन सिंहल के प्रोटेम स्पीकर के किरिया दिहलन.\nतमिल सांसदन पर लिट्टे से संबंध होखला के आरोप लगावे वाला श्रीलंका के उच्चायुक्त आजु माफी माँग लिहलन. उनुका के विदेश मंत्रालय में बोला के भारत के चिंता से वाकिफ करावल गइल रहे.\nयूरोपियन यूनियन नेपाल के चालीस लाख यूरो के सहायता देबे के एलान कइलसि. एह सहायता के इस्तेमाल नेपाल के फूड सिक्यूरिटी मानिटरिंग सिस्टम पर कइल जाई.\nअफगानिस्तान में आजु भइल एगो बम विस्फोट से नाहियो त तेरह लोग के मरा जाये के अनेसा बा.\nदू गो स्विस बन्हकन के आजु पाकिस्तान के तालिबान रिहा कर दिहलसि.\nभारत नेपाल के तीन करोड़ नेपाली रुपिया के सहायता देबे के एलान कइलसि.\nनीदरलैण्ड सीरिया में आपन दूतावास आजु बंद कर दिहलसि.\nढाका में मीरपुर नेशनल स्टेडियम में एशिया कप क्रिकेट-२०१२ के तिसरका मैच पाकिस्तान आ श्रीलंका का बीच खेलल गइल. श्रीलंका टॉस जीत के पहिले बल्लेबाजी कइलसि. बाकिर बाद में खेले उतरल पाकिस्तान श्रीलंका के छह विकेट से हरा के फाइनल में आपन जगहा पक्का कर लिहलसि.\nसंसद में आजु पेश सर्वेक्षण में बतावल गइल बा कि भारतीय अर्थव्यवस्था के विकास दर वित्त वर्ष २०११-१२ में छह दशमलव नौ फीसदी रही. आ साल २०१२-१३ में सात दशमलव छह फीसदी, साल २०१३-१४ में आठ दशमलव छह फीसदी रहे के अनुमान लगावल गइल बा. चालू वित्त वर्ष में कृषि विकास दर दू दशमलव पांच फीसदी आ सेवा क्षेत्र के विकास दर नौ दशमलव चार फीसदी रही. औद्योगिक विकास दर चार से पांच फीसदी रहे के बात कहल गइल बा. उमीद जतावल गइल बा कि साल का आखिर में महँगाई में कमी होखी.\nभारतीय रिजर्व बैंक आजु जारी नीति समीक्षा में सी आर आर आ रेपो दर में कवनो बदलाव नइखे कइले जवना से उद्योग जगत निराश बा.\nबम्बई शेयर बाजार में आजु २४३ अँक के बड़हन गिरावट दर्ज भइल राजनीतिक अनिश्चितता के असर बाजार पर पड़ल बतावल जात बा. आजु रुपयो डॉलर का मुकाबले कमजोर पड़ गइल.\nविश्व बैंक भारत के गरीबी मेटावे खातिर आसान शर्त पर चार अरब ३० करोड़ अमरीकी डॉलर के वित्तीय सहायता देबे के घोषणा कइलसि.


कसम दुर्गा मईया के रिलीज होखे जा रहल बा – Anjoria\nजीवदानी सिनेविजन के बैनर में बी॰वी॰गवाड के बनावल आ दुर्गा मईया के भक्ति पर आधारित कहानी वाली भोजपुरी फिल्म “कसम दुर्गा मईया के” अब रिलीज खातिर तइयार बा. फिल्म के नायिका राधा बियाह के तीन साल बादो महतारी बने खातिर तरसत बाड़ी. डाक्टर कह देता कि ऊ कबहियो महतारी नइखी बन सकत. एह दुख से टूटल राधा मन्नत मानत बाड़ी कि अगर ओकर गोदी भड़ गइल त ऊ दु्गा माई के मन्दिर बनवाई. माँ के कृपा से राधा महतारी बन जात बाड़ी. ओकरा बाद मंदिर के बनावे के काम शुरु होखत बा बाकिर जवना जमीन पर मंदिर बने जा रहल बा तवना पर एगो उद्योगपति नजर गड़वले बा. अइसनका में का मंदिर बन पावत बा एकर जवाब फिल्म देखले पर मिली. फिल्म के कलाकारन में नरेश कनोडिया, हितू कनोडिया, पूर्वी जानी, श्रीकांत सोनी, विशाल पुवार, जीतू पाण्ड्या, मीनाक्षी, शरद शर्मा, वीर महेन्द्र आ खलनायक का भूमिका में बलराम बाड़े. संगीत इकबाल दरबार, सिराज मेनन, आलमगीर खान आ अमन श्लोक के बा. गीत अरविन्द तिवारी आ अशोक सिन्हा के, कथा पटकथा राजन प्रभू आ जय पंड्या के, संवाद मंगल बिहारी के लिखल बा. नृत्य निर्देशक निक्की बत्रा, एक्शनमास्टर मसूद पटेल, कैमरामैन सी॰ जगन आ सह निर्माता स्वप्निल गवाड़ हउवें. फिल्म एही महीना रिलीज हो रहल बा. मुंबई में एह फिल्म के वितरक दिलसा डिस्ट्रीब्यूटर बाड़े.


मार्च 27, 2017 अशोक कुमार तिवारी\n– अशोक कुमार तिवारी\nहो गइल छीछिल छुछुन्नर, दिल कहाँ दरियाव बा,\nअब उठावे ना, गिरा देबे में सबकर चाव बा।\nलगल आगी रहे धनकत भले, हमरा ठेंग से\nजर रहल बा झोपड़ी, सूतल सूचना गाँव बा।\nबात-बीतल हो गइल बाटे धरम-ईमान के\nशेष बा लड़ले-लड़ावल, अब कहाँ फरियाव बा !\nहो सकत बा, न्याय के मन्दिर रहल होई कबो\nअब कसाईघर भइल, छूरी गँड़ासा दाँव बा !\nदेख के दउरल धधाइल धइल जबरन बाँह में,\nभाव के अभिनय ह बस, भीतर कहाँ ऊ भाव बा!\nग्रा0पो0 सूर्यभानपुर, बलिया-277216\nमार्च 29, 2017 को 10:12 अपराह्न पर\nजय भोजपुरी। जय -जय भोजपुरी।


शुभी शर्मा के त चल पड़ल – Anjoria\nसिनेमा भोजपुरी के चर्चित अभिनेत्री शुभी शर्मा के ग्लैमरस अंदाज दर्शकन के बहुते पसंद आवत बा. लोग शुभी के हालिया रिलीज फिल्म ‘हीरो’ में उनकर किरदार खुब पसंद करत बाड़ें. साथही उनका अभिनय आ नाच के बहुते तारीफ होखत बा. शुभी पर फिल्मावल ग्लैमरस गीत ‘‘गोल गोल घुमे दुनिया….’’ में उनकर अंदाज लोग के खूब नीक लागत बा.\n‘हीरो’ में शुभी के किरदार पूजा नाम के लड़िकी के बा जे नायक प्रवेशलाल से प्यार करत बा. सिनेमा भोजपुरी में ‘चलनी के चालल दूल्हा’, ‘भैया के साली ओढ़निया वाली’, ‘औलाद’, ‘संतान’ जइसन हिट फिल्म देबे वाली शुभी के सिक्का ‘हीरो’ क सफलता से एक बेर फेरू भोजपुरी सिनेमा में चल निकलल बा.


दिल्ली के मेट्रो – Anjoria\nMay 2, 2010 लस्टम पस्टम\n– जयन्ती पाण्डेय\nपिछला दिने लस्टमानन्द दिल्ली गइल रहलन. का कहीं का नजारा रहे. जब से दिल्ली में मेट्रो रेलगाड़ी चले लागल तबसे ओहिजा का लोगन का जिनिगी में बहार आ गइल बा. कालेज जाये वाली बबुनी के रोमांस करे के एगो नया जगहा भेंटा गइल बा. अब जब बबुनी के मोबाइल टुनटुनाता त ऊ गते से कहऽतारी, अबही फोन मत करऽ, मेट्रो में भेंट होइ!\nरउआ जइसही मेट्रो स्टेशन में घुसब, सीढ़ी पर बइठल कई गो लोग लउक जाई जे कान में मोबाइल लगवले गते गते अपना संघतिया से बात करत होई. आपन काम धाम कर के जब लवटब त देखब कि दू घंटा बादो उहे लइकी ओहिजी बइठल बतियावत बिया. अब का कइल जाय? बहरी का घाम से इहिजा निजात बा. जब दिल्ली युनिवर्सिटी से मेट्रो केंद्रीय सचिवालय खातिर चलेले त ओमे ना जाने कतना सौ दिल समा जाला. सबके एहिजा खुल के बतिआवे के मौके भेंटाला, काल्हु कहवाँ मिलल जाई इ सब कुछ आजे तय हो जाला. पहिले केतना दिक्कत होत रहे. याद करीं, बस के धक्का आ ओहिमें लटकल भीड़. गरमी में अतना पसीना होखे कि आधे घंटा में कपड़ा से टप टप पानी चुए लागत रहे. शीला जी भले हमनी देहतियन के भाव नाहीं देली अउर कुल गंदगी के जिम्मेदार हमनियेके ठहरावेली, बाकिर दिल्ली के सब कोना में मेट्रो चला के ऊ बड़ा उलकार कइले बाड़ी. अब केहू से मिले के टाइम तय करे के बा त बस इहे कह दे ता लोग कि फलाना मेट्रो स्टेशन का सीढ़ी पर मिल जइहऽ. ओहिजा से साथ हो लिहल जाई.\nएह फेरा में देखनीं कि एक दिन मेट्रो में एगो नउकी भउजाई चढ़ली. उनुका मेट्रो के माहौल एतना नीमन लागल कि एहिजे भइया का संगे लिपटे लगली. बेर बेर भईया से चिपकल जात रही. भला बस में चले में ई सुख उनका कहाँ भेंटाइत? कइ गो प्रेमी प्रेमिका त मेट्रो के पहिलका स्टेशन पर रेलगाड़ी में बइठ जाता, फेरू लवटि के दू घंटा बाद एहिजे आ जात बा. भला एकरा से सेफ जगह कहाँ भेंटाई. एइसन सिचुएशन में एगो गीत याद आइल. दो दिल मिल रहे हैं मगर चुपके चुपके. बाकिर दिल्ली का मेट्रो में त खुला खेल फरुखाबादी बा. इहवों दू दिल मिल रहल बा बाकिर खुल के. कलकत्तो के त कमोबेस इहे हाल लउकऽता. नइखे विश्वास त जाईं तनी पार्क स्ट्रीट. तनी मेट्रो स्टेशन घूम आईं.\nपत्थर के देश में पत्थर के लोग


पांच किलो गांजा लिहले नेपाली तस्कर गिरफ्तार – टटका खबर\nपांच किलो गांजा लिहले नेपाली तस्कर गिरफ्तार\nबेतिया 23 अक्टूबर (वार्ता) बिहार मे नेपाल के सीमा से लागल पश्चिम चंपारण जिला के इनरवा इलाका में त्रिवेणी कैनाल का नियरा आजु सबेरे पुलिस एगो नेपाली तस्कर के गिरफ्तार कइलसि. ओकरा लगे से पांच किलो गांजा बरामद भइल.\nपुलिस सूत्र बतवले कि मोटरसाईकिल पर सवार एगो नवही नेपाल का सीमा से त्रिवेणी कैनाल होत गांजा लेके बिहार में घुसल तबहिए पुलिस ओकर घेराबंदी क लिहलसि. ओकरा लगे से पांच किलो गांजा बरामद भइल त ओकरा के गिरफ्तार क लिहल गइल.\nबतावल जात बा कि गाँजा तस्कर नेपाल के परसा जिला के दसौता गांव के ह आ ओकर नाम प्रयाग पटेल बतावल गइल बा. मिलल गाँजा के बाजार दाम करीब 50 हजार रुपिया आँकल गइल बा.\nTags: तस्कर, नेपाल सीमा, बिहार, बेतिया\nबेतिया में 19 किलो चरस संगे चार गो तस्कर गिरफतार\nगाजीपुर में तीन गो तस्कर अस्सी लाख के हेरोइन संगे पकड़इले


टटका खबर, शनीचर, जेठ अन्हरिया तृतिया, 2079 विक्रमी – टटका खबर\nटटका खबर, शनीचर, जेठ अन्हरिया तृतिया, 2079 विक्रमी\nMay 29, 2021 12वीं कै बोर्ड परीक्षा, आईसाएसई परीक्षा, कंबाइंड एट्रेंस टेस्ट, कोरोना, चक्रवाती तूफान, जिला सहकारी बैंक, ममता बनर्जी, यास, रिलायंस, शेयर बाजार, हिन्दुवन के अंतिम संस्कार\nचक्रवात यास से भइल नुकसान के हवाई निरीक्षण कइला का बाद प्रधानमंत्री ओडिशा आ पश्चिम बंगाल के मुख्यमंत्रियन से समीक्षा बइठक कइल चहलें. ओडिशा के मुख्यमंत्री नवीन पटनायक एह मुलाकात में कहलें कि कोरोना काल में देश के हालात देखत ऊ केन्द्र से कवनो सहायता नइखन माँगत आ कोशिश करीहें कि राज्य अपना बल पर एह तरह के समस्यन के स्थायी उपाय कर सको. ओकरा बाद पश्चिम बंगाल चहुँपल पीएम के स्वागत करे खातिर ना त कवनो मंत्री चहुँपल ना अघिकारी. बइठक में घुसते ममता बनर्जी उनुका हाथ में कुछ कागजात सँउप के चल दिहली. बाद में ममता के बयान आइल कि ऊ पीएम से पूछ के अपना अगिला कार्यक्रम ला गइली. कहली कि रिपोर्ट आ योजना के कागजात पीएम के दे दिहले बाड़ी. राज्य के दू हजार करोड़ रुपिया चाहीं बाकिर जानत बाड़ी कि केन्द्र कुछ दिही ना. हालांकि प्रधानमंत्री एलान कर चुकल बाड़ें कि प्रभावित राज्यन के कुल एक हजार करोड़ के सहायता राशि दीहल जाई. एहमें से पाँच सौ करोड़ सवसे बेसी प्रभावित राज्य ओडिशा के दीहल जाई. ममता के अमर्यादित आचरण के लिब्रान्डुअन के छोड़ सभे निंदा करत बा. कहे वाला त इहो कहत बाड़ें कि जइसे साँढ़ लाल कपड़ा देखि के भड़क जाला वइसहीं ममता भड़क गइली कि बइठक में उनुका के विधायकी चुनाव में हरावे वाला विधायक आ विधानसभा में नेता प्रतिपक्ष के काहे बोलावल गइल बा.\nदीदी के दरबारी बनल पश्चिम बंगाल के मुख्य सचिव अलापन बंद्योपाध्याय आपन जिम्मेदारी भुला के पीएम के बइठक में ना शामिल भइलें आ ममता के परछाईं का तरह उनुका साथही चल दिहलें. एह गैर जिम्मेदार हरकत का चलते केन्द्र उनुका के दू दिन का भीतर दिल्ली चहुँप के नया जिम्मेदारी सम्हारे के आदेश दे दिहले बा. एह बीच हो सकेला कि ममता सरकार केन्द्र के एह फैसला का खिलाफ सुप्रीम कोर्ट के दरवाजा खटखटावे. बाकिर प्रशासनिक अधिकारियन के स्थानांतरण कइल केन्द्र का अधिकार में होखेला.\n14 अप्रैल के मिलल 1 लाख 84 हजार 372 नया कोरोना मरीजन का बाद काल्हु एह दौरान के सवले कम 1 लाख 86 हजार 364 नया कोरोना मरीज काल्हु मिललें. देश में सक्रिय कोरोना छूताह मरीजन के गिनितिओ घट के काल्हु 23 लाख 43 हजार 152 रह गइल बा. देश में अबहीं ले3लाख 18 हजार 895 मरीजन के मौत कोरोना का चलते हो चुकल बा.\nअखिल भारतीय अखाड़ा परिषद के अध्यक्ष महंत नरेंद्र गिरि काल्हु ओह विघ्नसंतोषियन के आलोचना कइलें जे लोग गंगा घाट का किनारे भू-समाधि कइल शवन पर सवाल खड़ा करत सरकार के आलोचना करत बाड़े. कहलन कि हिन्दुवन के अंतिम संस्कार पर सवाल उठावल गलत बाति बा. हिंदुओं में पार्थिव शरीर के जरवला का साथही भू-समाधि देबे भा जल में प्रवाहित करे के परंपरा हमेशा से चलत आइल बा. कहलन कि केंद्र में नरेंद्र मोदी आ राज्य में योगी आदित्यनाथ के हिंदुत्ववादी सरकार का होखला का चलते सनातन धर्म विरोधी ताकत बौखला गइल बाड़ी सँ आ एन-केन-प्रकारेण एह सरकारन पर सवाल उठावत बाड़ी स.\nउच्चतम न्यायालय सीबीएसई आ आईसीएसई कै 12वीं कै बोर्ड परीक्षा रद्द करावे वाली याचिका के सुनवाई सोमार ले टार दिहलसि. एने उत्तर प्रदेश कंबाइंड एट्रेंस टेस्ट खातिर आवेदन करे के तारीख बढ़ा दीहल गइल बा. अब 20 जून के साँझ पाँच बजे ले ऑनलाइन आवेदन कइल जा सकेला.\nबिहार के सरगी 23 जिला केंद्रीय सहकारी बैंकन के बिहार स्टेट कोऑपरेटिव बैंक में विलय करे का योजना पर काम शुरु हो गइल बा. सरकार एह बारे में भारतीय रिजर्व बैंक के दिशा निर्देशन के अध्ययन करत बिया. अगर विलय के काम हो गइल त बिहार में बैंकिंग सेवा में बड़हन बदलाव आ सकी आ राष्ट्रीय बैंकन के मनमानी पर अंकुशा लगावल जा सकी. अबहीं ई बैंक सब बिहार के लोगन के जमा रुपिया के इस्तामाल बिहार में करजा देबे में ना लगा के दोसरा राज्यन में लगावेले. अबहीं महज 11 गो शाखा से काम करे वाला बिहार स्‍टेट कोऑपरेटिव बैंक के विस्‍तार विलय का बाद पूरा राज्य में हो जाई.\nदेश के शेयर बाजार काल्हु रिलायंस का हवा में उड़त नया ऊँचाई पर चहुँप गइल. रिलायंस के शेयर में छह फीसदी के बढ़ोतरी भइला का चलते निफ्टी शुक का दिने अपना एतिहासिक ऊँचाई पर 15,400 अंक के पार बंद भइल. सेंसेक्सो 308 अंक उछिल के 51,400 अंक के पार हा गइल. बाजार में लिवालन के ई लगातार तिसरका दिन रहल.\nकाल्हु आइल आन्ही आ बरखा का चलते सारण जिला के सोनपुर इलाका के शिवपुर गाँव में एगो माटी के मकान भस गइल आ ओकरा मलवा का नीचे दबा के घर मालिक बूढ़ के मौत हो गइल. दोसर खबर बा कि दिघवारा इलाका के सीतलपुर बाजार के एगो दिव्यांग दुकानदार का साथे कोरोना लॉकडाउन नियम ना माने के दोष लगावत दुर्व्यवहार करे वाला थानाप्रभारी के निलंबित कर दीहल गइल बा. उऩुका बेहूदा आचरण के वीडियो वायरल भइला का बाद प्रशासन ई फैसला कइलसि. वीडियो में थाना प्रभारी दुकानदार के लात से मारत लउकल बाड़न.


अन्ना हजारे के अपील – Anjoria\nअगस्त 10, 2011 अन्ना हजारे, लोकपाल\nहमार प्रिय भारतीय मिता लोग,\nभठियरपन का खिलाफ निर्णायक लड़ाई शुरु हो गइल बा. हमनी का कवनो पार्टी का खिलाफ नइखी स. हमनी का व्यवस्था में सुधार करावल चाहत बानी जा. हमनी का भठियरपन से मुक्त भारत चाहत बानी जा. आखिर जनता चाहते का बिया – एगो मजगर भठियरपन विरोधी कानूने नू जवना से दोषियन का खिलाफ तय समय सीमा में आ ईमानदारी से जाँच पूरा करा लिहल जवना से दोषियन के जेल भेजल जा सके, घोटाला से अरजल ओकर संपत्ति जब्त कइल जा सके, आ ओकरा के नौकरी से निकालल जा सके ? हमनी का बहुते बेसी माँगत बानी जा ? दू महीना हमनी का सरकार से बतियवनी जा. आ सरकार भठियरपन का खिलाफ एगो छोटहनो डेग उठावल नइखे चाहत. सरकार एह मामिला में गंभीर नइखे बुझात.हमनी का हर राजनीतिक दल का नेतृत्व से बात कर चुकल बानी. हमनी का हर संभव कोशिश कर लिहनी. अब अउरी का कइल जाव ? जब हम 16 अगस्त से अनिश्चितकालीन अनशन के बात कहनी त सरकार धमकवलसि कि हमरो के ओही तरह कचार दिहल जाई जइसे बाबा रामदेव के शान्तिपूर्ण आन्दोलन के कचार दिहल गइल.\nमिता, ई एगो एतिहासिक मौका आइल बा.हमनी के हार के जोखिम ना उठा सकी जा. हमनी का आखिर तक लड़े के तय कर लिहले बानी. ऊ लोग अगर हमनी के गिरफ्तार करत बा त हमनी का शान्ति से अपना के सँउप देब जा. अगर ऊ लोग लाठी गोली के इस्तेमाल करी, त हमनी का खुशी खुशी आपन जान दे देब जा बाकिर जगहा ना छोड़ब जा. हमनी का लाठी गोली के जबाब ना देब जा. ई एकदम से शान्तिपूर्ण अहिसक आन्दोलन होई. “अगर तू 16 अगस्त से अनशन कइलऽ त तोहरा के कचार दिहल जाई” – ऊ लोग इहे कहत बा. “जन्तर मन्तर पर धारा 144 लगा दिहल जाई.” – ऊ लोग इहे सोचत बा. बाकिर हम कहत बानी कि अगर एह देश के हर नागरिक 16 अगस्त का दिने अपना काम से छूट्टी ले लेत बा, अपना घर का सामने सड़क पर आ जात बा, चौराहा पर तिरंगा ले के “भारत माता के जय” कारा लगावत भठियरपन का खिलाफ नारा लगावत बा त सरकार का लगे लाठी-गोली के कमी पड़ जाई. सरकार एगो अन्ना के त गिरफ्तार कर सकेले बाकिर सवा सौ करोड़ अन्ना हजारे के कइसे गिरफ्तार कर पाई ? ऊ लोग जंतर मंतर पर धारा 144 लगा सकेला बाकिर पूरा देश पर कइसे धारा लगा पाई ? आ हम बता दिहल चाहत बानी, दैश के सुरक्षो बल हमनी का साथे बा. सड़क के ट्राफिक सिग्नल पर ऊ लोग हमरा के रोक के आपन समर्थन बतावेला, राजघाट पर पुलिस वाले दिल खोल ले हमनी के चंदा दिहले !\nत का रउओ 16 अगस्त का दिने अपना काम से छूट्टी लेब ? रउओ हमरा संगे सड़क पर उतरब ? एह साल पूरा देश 16 अगस्त के इन्तजार करत बा, एकजुट हो के.\nधन्यवाद का साथ,\nसरकारी लोकपाल बिल अतना खतरनाक बा !\nसरकार के लोकपाल बिल ओह लोग का खिलाफ बा जे भठियरपन का खिलाफ आवाज उठाई, ओह लोग के ना जे भठियारा बा.\nसरकार के लोकपाल बिल बस पाँच फीसदी सरकारी सेवकन के अपना दायरा में रखले बा, बाकिर आम जनता के हर समूह, हर संस्था, चाहे ऊ पंजीकृत होखे भा ना, के अपना दायरा में राख लिहले बा. एहसे एगो बड़हन सवाल उठत बा — लोकपाल का असल निशाना पर बावे के ? देश में सवा करोड़ सरकारी कर्मचारी बाड़े, एहमें से बमुश्किल 65,000 ग्रुप ए केन्द्रीय कर्मचारी लोकपाल का दायरा में रहीहे आ नीचे के सगरी अधिकारी कर्मचारी मुक्त रहीहे. एकर साफ मतलब इहे भइल कि आम आदमी जवन अपना अनदिना में रोज थाना, कचहरी, कार्यालय, उद्योग, सड़क, रेल, लाइसेंस, परमिट, म्यूनिसपैलिटी, राशन, अस्पताल, पढ़ाई, पेंशन, प्रविडेंट फंड में भठियरपन झेलत बा ओकरा खातिर कवनो उपाय नइखे कइल गइल. दोसरा तरफ एह लोकपाल का दायरा में सगरी एनजीओ, ट्रस्ट, संस्था, रेजिडेंट वेलफेयर एसोसिएशन, छोट बड़ सगरी, पंजीकृत भा अपंजीकृतो, चाहे उनुका सरकार से धन मिलत होखे भा ना ओकरा के गाँव स्तर तक लोकपाल का दायरा में राख दिहल गइल बा. मान ली कि नागरिकन के कवनो समूह सरपंच भा बीडीओ का खिलाफ भठियरपन के मामिला सामने ले आवत बा ओकरा मे सरपंच भा बीडीओ का खिलाफ त लोकपाल कुछ ना कर पाई बाकिर आवाज उठावे वाला लोग के जरूर गिरफ्तार करा सकी. हर तरह के संस्था संगठन ओकरा दायरा में राख दिहल गइल बा, इहाँ तक कि दुर्गापूजा समिति, रामलीला कमिटी ले लोकपाल का दायरा में बाड़े. एह बाति से कवनो विरोध ना हो सके कि भठियरपन के रोग बहुते सभा सोसाइटी संस्थो के लाग गइल बा बाकिर ओकरा खातिर बहुते कानून पहिले से मौजूद बाड़ी सँ. लोकपाल के माँग त एह खातिर भइल रहे कि सरकारी सेवा से भठियरपन हटावल जाव.आखिर जब हर संस्था संगठन के एह लोकपाल का दायरा में राखल गइल बा त ई सगरी कंपनी, बिजनेस, राजनीतिक दल, मीडिया हाउसन के अपना दायरा में काहे नइखे करत ?\nसाफ बा कि सरकारी लोकपाल भठियारन के छतरी बन के रही !\nलोकपाल बिल के प्रावधान भठियारा अफसरान का पक्ष में बा. एह में प्रावधान राखल गइल बा कि ऊ भठियारा अधिकारी लोकपाल किहाँ भइल शिकायत का खिलाफ अदालत में जा सकेला, आरोप लगावे वाला पर मुकदमा कर सकेला. सरकार ओह अधिकारी के मुफ्त अधिवक्ता मुहैया कराई एह खातिर कि आरोप लगावे वाला के गलत ठहरावल जा सके, जबकि ओह आदमी के आपन मुकदमा खुद का खरचा पर लड़े के पड़ी. आ जे कहीं ओकर आोप गलत साबित हो गइल त ओकरा के कम से कम दू साल खातिर जेल के सजा दे दिहल जाई. एकरा ठीक उलट अगर आरोप सही साबित हो गइल त सरकारी सेवक के अधिका से अधिका छह महीना के जेल हो पाई !\nएह हालत में का कवनो नागरिक भठियरपन का खिलाफ आवाज उठावे के सोचियो सकी ?


अध्यक्ष होटवार जेल में आ उनुकर विरासत सम्हारे वाला कोर्ट के चक्कर लगावतारे: नीरज कुमार\nWednesday, 29 January, 2020 | India\nबिहार महागठबंधन में सीट साझा प जदयू के प्रवक्ता नीरज कुमार ताना मारत कहले कि होटवार जेल के अपॉइंटमेंट मिलला के बादे सीट बंटवारा प कवनो अंतिम फैसला होई। असहू अध्यक्ष होटवार जेल में अवुरी उनुकर विरासत सम्हारे वाला दिल्ली कोर्ट के चक्कर लगावतारे।\nनीरज कुमार शनिवार के अपना ट्वीट में राजद अध्यक्ष लालू प्रसाद यादव आ नेता प्रतिपक्ष तेजस्वी यादव के बिना नाम लिहले इशारा-इशारा में कहले कि बिना उनुका मर्जी आ अनुमति के केहु के टिकट ना मिली।\nजदयू प्रवक्ता नीरज कुमार ट्वीट में कहले कि महागठबंधन के नेता भलही लाख सफाई देस, दावा करस, लेकिन हकीकत इहे बा कि होटवार जेल के अपॉइंटमेंट मिलला के बादे सीट बंटवारा प कवनो अंतिम फैसला होई। ओसहू अध्यक्ष होटवार जेल में अवुरी उनुकर विरासत सम्हारे वाला दिल्ली कोर्ट के चक्कर लगावतारे..! इहे त इनकर राजनीति ह!\nमालूम रहे कि चारा घोटाला मामला में दोषी करार देवे जाए के बाद लालू प्रसाद यादव के रांची के होटवार बिरसा मुंडा केंद्रीय कारा भेज दिहल गईल। उहां उनुकर तबीयत खराब होखला के बाद इलाज खाती रिम्स में भर्ती करावल गईल।\nउहें, लालू यादव के छोट बेटा आ नेता प्रतिपक्ष तेजस्वी यादव रेलवे टेंडर घोटाला मामला में आरोपित करे जाए के बाद दिल्ली के पटियाला हाउस कोर्ट में पेश होखला के बाद शुक्रवार के पटना लवटले।\nदिल्ली से पटना लवटल बिहार विधानसभा में नेता प्रतिपक्ष अवुरी पूर्व उपमुख्यमंत्री तेजस्वी यादव शुक्रवार के नीतीश कुमार के देश के सबसे भ्रष्ट मुख्यमंत्री बतावत कहले कि, 'घोटाला के बहार बा, काहेकि बिहार में नीतीश कुमार के सरकार बा'।\nपत्रकारन से बात करत तेजस्वी कहले कि एक ओर नीतीश कुमार भ्रष्टाचार से समझौता ना करे के बात करतारे आ दोसरा ओर उनुका शासनकाल में 35 घोटाला हो गईल। सृजन घोटाला में अभी तक कवनो बड़का अधिकारी अवुरी कवनो मंत्री प कार्रवाई ना भईल आ फिर से एगो नया घोटाला सोझा आ गईल बा।\nतेजस्वी कहले कि, 'भागलपुर के सृजन घोटाला निहन एहु घोटाला में आरोपी के बचावल जाई। अब नीतीश चाचाजी के जबाब देवे के पड़ी। वर्तमान में देश में जदी केहु सबसे बड़ भ्रष्ट मुख्यमंत्री बा त उ हमनी के चाचा बाड़े।'\nFirst Update: 24 November, 2018 01:01 PM


खबर भोजपुरी में (अतवार, 11 जनवरी 2015) – टटका खबर\n(शनिचर, 10 जनवरी के खबर)\nवीडियो कांफ्रेंसिग का जरिए देश भर के उपराज्‍यपालन के दिहल नया साल के सनेस में राष्‍ट्रपति देश के भितरी आ बाहरी सुरक्षा आ भौगोलिक अखंडता सुनिश्चित करे खातिर हर संभव उपाय करे के सलाह दिहलन. कहलन कि तीस बरीस बाद देश में पूा बहुमत वाली सरकार के शासन आइल बा. एह सरकर के शुरू कइल हर योजना, जइसे कि स्‍वच्‍छ भारत मिशन, सांसद आदर्श ग्राम योजना, प्रधानमंत्री जनधन योजना, मेक इन इंडिया अभियान आ डिजिटल इंडिया कार्यक्रम, के सफल बनावे ला राज्यपालो लोग के कुशल नेतृत्‍व आ सौम्‍य प्रभाव जरूरी बा.\nपीएम मोदी शनिचर का दिने दिल्ली में होखेवाला विधानसभा चुनाव खातिर अपना राजनीतिक गोल भाजपा के चुनाव प्रचार के शुरुआत करत कहलन कि भाजपा के सरकार दिल्ली वालन के निर्बाध बिजली आ सबका के आवास दिवाई. कहलन कि अराजकतावादी होखे के दावा करे वाला नेतवन के जगहा दिल्ली में ना, जंगल बीच नक्सलियन में होखे के चाहीं.\nजनता परिवार के राजनीतिक गोलन पर काबिज होखे के आपन योजना के आगे बढ़ावत सपा नेता मुलायम सिंह यादव शनिचर का दिने जदयू आ राजद के नेता लोगन से बातचीत कइलन. बाकिर अबले नयका गोल के नाम, झंडा आ चुनाव चिह्न का बारे में समझौता होखत नइखे लउकल. हालांकि नीतीश कुमार कहलन कि सगरी गोलन के एके में फेंटे के काम सही दिशा में बढ़त बावे.\nश्रीलंका के नयका चुनाइल राष्‍ट्रपति मैत्रिपाल सिरिसेना के पहिलका सरकारी यात्रा भारत के होखी. एह बात के जानकारी उनकर निकट सहयोगी रजिता सेनारत्‍ने दिहले बाड़न. कहलन कि सिरिसेना भारत के प्रधानमंत्री नरेन्‍द्र मोदी के नेवता सकार लिहले बाड़न.\nरेल मंत्री सुरेश प्रभु महाराष्‍ट्र के सिन्‍धुदुर्ग जिला के मालवान में एगो जनसभा सम्‍बोधित करत कहलन कि चीन के सीमा ले भारतीय रेल के विस्‍तार से दुनू देश के व्‍यापारिक संबंध पोढ़ होखी. इहे सोच कि चीन के सीमा से लागल इलाका में चार गो महत्‍वपूर्ण रेल लाइन बिछावे के फैसला लिहल गइल बा.\nऑस्‍ट्रेलिया आ भारत का बीच चउथा टेस्‍ट बरोबरी पर छूटला का साथही आस्ट्रेलिया एह सीरीज के 2-0 से जीत लिहलसि. आखिरी दिने 349 रन के निशान छूए का कोशिश में सात विकेट गवाँ के महज 252 रन बना पवलस.\nउत्‍तर प्रदेश मे गलन वाला जाड़ के दौर जारी बा. अगर बहुते जरूरी ना भइल त दिन भर जाड़ का चलते लोग घर से बाहर ना निकलल. 14 जनवरी ले सगरी स्कूल काॅलेज बन्द क दिहल गइल बा.\nवाराणसी में अस्सी से राजघाट का बीच गंगा रिवर फ्रंट बनावे खातिर सर्वे के काम शुरू हो गइल बा. एह योजना में घाट किनारे मंदिरन, मठन आ ऐतिहासिक मकानन खातिर प्रोजेक्ट बनावल जात बा. घाट पर श्रद्धालुअन आ पर्यटकन ला नया सुविधा बढ़ावल जाई आ काशी के पहचान का अनुरूप पण्डा, पुजारियन, आ पुरोहितन के बइठे के इंतजाम रही.\nइलाहाबाद जिला प्रशासन संगम तट पर चलत माघ मेला में रहे वाला साधु, संतों आ कल्पवासियन के भरोसा दिहले बिया कि मकर संक्रांति का दिन ले गंगा नदी में भरपूर पानी आ जाई. नहान का दिनन पर पूरा पानी आवे के व्यवस्था राखल जाई.\nवाराणसी आ आगरा आवे वाली उड़ान के ईधन पर लागे वाला वैट 21 फीसदी से घटा के4फीसदी क दिहल गइल बा. ई कटौती रोजाना के नियमित उड़ानन का साथही चार्टर्ड विमानो के दिहल जाई.\nबिहार में मुख्यमंत्री पद ला चलत चरचा का बीचे मुख्यमंत्री जीतन राम माँझी पीएम मोदी के बड़ाई करत कहलन कि मोदी जी गरीबन के भलाई ला काम करीलें आ हमरा से बढ़ के गरीब के होई.\nपटना समेत पूरा बिहर ठिठुरन का जद में बा. पछुआ हवा का चलते गलन आ कनकनी अउरी बढ़ गइल बा. अगिला दू दिन ले अइसने मौसम बने रहे के अनेसा जतावल गइल बा.\nNews in Bhojpuri, खबर भोजपुरी में


चुप रह गइनी त राउरो गलती होई – Anjoria\nभोजपुरी भाषा अपना लिखला से बेसी अपना सिनेमा आ अपना गीतन का चलते मशहूर हिय. एकरा साफगोई के नाजायज फायदा उठावत एकरा से भरपूर कमाई करे का फेर में एकरा साथे बहुते अन्यायो होखत बा.\nरउरा अगर अपना भाषा, अपना संस्कृति, अपना गाँव जवार से मोह बा त खुल के आपन बात कहे के आदत बनाईं. एहीजा खाली एकतरफे प्रलाप ना होखे के चाहीं, आम दर्शक, आम श्रोता के रायो सामने आवे के चाहीं.\nएह मकसद से अँजोरिया परिवार अपने सभ के गोहार लगावत बा कि जवने भोजपुरी फिलिम देखीं. जवने भोजपुरी गीत कहीं सुनीं, पढ़ीं त ओकरा बारे में आपन राय एहिजा जरूर दीं. लोग के बताईं कि का नीमन लागल का बाउर. काहे कि जबले एगो जोरदार आवाज ना उठी तबले एह बहिरन के कान में सुनाई ना.\nबस एके गो ध्यान राखब कि कवनो आदमी के निजी जिंदगी पर कीचड़ मत उछालल जाव. ओकरा काम के, ओकरा रचना के, ओकरा फिलिम, संगीत, किरदार के बारे में राय दिहल जाव.\nआशा बा कि आप सभे चलत चलत दू गो लाइन जरूर लिखत जाएब भोजपुरी सिनेमा आ संगीत का बारे में. भोजपुरी साहित्य क बारे में अँजोरिया पर टिप्पणी दीं.\nसंपादक, अजोरिया वेब समूह


बतकुच्चन – ६२ – Anjoria\nJun 6, 2012 बतकुच्चन\nहमरा हियाँ अइब त का का ले अइब? तोहरा किहाँ जाएब त का का खिअइब? एह भोजपुरी कहावत में समाज के सुभाव झलकत बा जहाँ आदमी सिर्फ अपना मतलब से मतलब राखे लागल बा. हर हाल में फायदा ओकरे होखे के चाहीं आ अइसे कि सामने वाला के पतो ना लागे भा पता लागबो करे त ऊ लाजे ओह बात के चरचा मत करे. लाजे भवे बोलसु ना सवादे भसुर छोड़स ना. आ एही सुभाव से पैदा होला ओरहन, शिकायत. आजु सभका सभका से कुछ ना कुछ के ओरहन बा. जनता के नेता से, नेता के जनता से. संसद के सोशल मीडिया से त सोशल मीडिया के संसद से. बाप महतारी के बाल बच्चन से त बाल बच्चन के बाप महतारी से. सभका ई त याद बा कि ओकर अधिकार, ओकर हक का ह? बाकिर ई सभे भुला चुकल बा कि ओकर जिम्मेदारी का बा? उहो कवनो बात ला जबाबदेह बा कि ना? ओरहन के संबंध रहनो से होला. अधिकतर ओरहन केहू के कवनो ना कवनो रहन से पैदा होला. रहन मतलब ओकर क्रिया कलाप, ओकर आदत, ओकर सुभाव. रहन सहन माने कि जिए के तरीका. अब हो सकेला कि केहू के रहन दोसरा से सहन ना होखत होखे त ओकरा ओह आदमी से ओरहन पैदा होखबे करी. सहन बर्दाश्त करे के कहल जाला त घर दुआर का सोझा पड़ल खाली जमीनो के जवन उठे बैठे के काम आवत होखे. शादी समारोह में इस्तेमाल होखत होखे. मजे क बात ई कि सहन सोझा के जमीन होला पिछवाड़ा के जमीन सहन ना कहाव. घर के बीच के जमीन आंगन कहाले. घर दुआर के बात निकलल त याद आइल कि घर में मेहरारू रहेली सं त दुअरा पर मरद. दुअरा द्वार भा दरवाजा ना होके मकान के सामने वाला हिस्सा के कहल जाला आ गाँव जवार का परंपरा में दुआर पर मरदे बइठका जमावे ले अंगना में मेहरारू. का घर में लुकाइल बाड़ त कह दिहल जाला बाकिर ई कबो ना सुनाव कि काहे दुअरा लुकाइल बाड़? काहे कि दुआर खुला होला, घर परदा में. अब आजु का जमाना में ना त घर रह गइल बाड़ी सँ ना दुआर. चलन में ड्राइंग रूम आ गइल बा, बइठका पता ना केने बइठ गइल. दिशा मैदान के शाब्दिक अर्थ जवन निकलत होखे, देहात में त एकर मतलब एके निकलेला शौच करे खातिर खुला मैदान का दिशा में निकलल. अब अलग बाति बा कि गाँवो जवार में अब शौचालय बने लागल बाड़ी सँ ना त पहिले एकरा के बहुते खराब मानल जात रहे कि दुअरा पर केहु शौचालय बनवा लेव. बाकिर एह खराब मनला में ओरहन ना रहत रहे, हिकारत रहत रहे. केहु के हेय देखल भा समुझल. ओरहन से मिलत जुलत एगो शब्द होला ओरचन. अब जे खटिया देखले होखी ऊ त जानत बा कि ओरचन का होला. बाकिर जे खटिया नइखे देखले ओकरा का मालूम कि खटिया ना डोले ओरचनवा काहे डोलेला? अगिला लाइन सुनावे लागीं त कुछ लोग के हमरो से ओरहन हो जाई कि बतकुच्चन के मतलब गैर जिम्मेदार आजादी ना होखे. बतकुच्चनो पूरा जबाबदेही का साथ जिम्मेदारी का साथे होखे के चाहीं. आ हमहुँ एह बाति से सहमत बानी. बाकिर बात निकली त फेर दूर तलक जइबे करी. आ एह दूर के सफर में बहुते कुछ अइसन पड़ाव आई जवन नीक ना लागी. दूर के ढोल सुहावन लागे के कहावत त सुने में अइबे करेला. नजदीक जाईं तब पता लागी कि असलियत में का बा. बतकुच्चनो का सफर में हमेशा नीके ना भेंटाई कबो कबो बाउरो से आमना सामना होखबे करी. काहे कि समाज में निमन बाउर सब कुछ मौजूद बा. रउरा का मिलत बा ई एह पर निर्भर बा कि रउरा का देखे खोजे निकलल बानी. लाली मेरे लाल की जित देखो तित लाल. लाली देखन मैं गई मैं भी हो गई लाल.


'एक लैला तीन छैला' के दुश्मन – बालेश्वर सिंह – Anjoria\n'एक लैला तीन छैला' के दुश्मन – बालेश्वर सिंह\nबिहार आ मुंबई में सफल रहल फिल्म ‘कालिया’ में अपना दमदार खल भूमिका से एक बेर फेरू चरचा में आइल बालेश्वर सिंह अब आर एम फिल्म्स के बैनर में बनत फिल्म ‘एक लैला तीन छैला’ में बतौर खलनायक नज़र अइहें. एकर निर्माता मुकेश सोनी, निर्देशक शाद कुमार आ सह निर्देशक अतिन दूबे हउवें. एह फिलिम में बालेश्वर सिंह फेर से संजय पाण्डेय के बेटा बनल बाड़न आ अपना लैला रानी चटर्जी के आपन जोरू बनावे क मंसूबा से दरिंदगी के हद पार कइला से बाज नइखन आवत.\nजान लीं जे हैदर काज़मी अभिनीत आ शिवराम यादव निर्देशित फिल्म ‘कालिया’ में बालेश्वर सिंह के अभिनय के खूब तारीफ भइल बा. ई फिलिम अबहियो बिहार के अनेके सिनेमाघरन में चलत बिया. बालेश्वर सिंह के आवे वाली फिलिमन में चुन्नू बाबू सिंगापुरी, यादवजी, हम मस्ताने, तिलक तराजू और तलवार, गरदा उड़ा देब, अउर लाडली के नाम बा.\nसुदीप पान्डेय अभिनीत "जय हो जगदम्बा माई" के संगीत जारी भइल


राघव मास्टर – Anjoria\nकहानी पुस्तक चर्चा साहित्य\nFeb 13, 2012 कहानी, पाती, भोजपुरी पत्रिका\n(पाती के अंक 62-63 (जनवरी 2012 अंक) से – 16वी प्रस्तुति)\n– गिरिजा शंकर राय ‘गिरिजेश’\nगांव में प्राइमरी स्कूल खुलते चारो ओर खुशी के वातावरण छा गइल. एकरा ले पहिले सब डेढ़गांवा जात रहे. जहिया ना जायेके मन करे कोइरिया का संऊफ का खेत में घुसके सब बइठ जाय आ बीचे में गमछा बिछा के तास जमक जा. एक दिन ई खबर स्कूल पर पहुँच गइल आ खेदन मास्टर लइकन का साथे आके खेत में लुकाइल लइकन के पकड़ लिहलन. ओह दिन खूब पिटाई भइल रहे. कइगो बांस के कइन टूट गइली स. केतने जाना का पीठ पर गोहिया पड़ गइल रहे. गांवे स्कूल खुलल त सब एह बात से खुश रहे कि अब लइका पढ़ लिहें स. अब त आवत जात सब देखियो लेई. अब कहाँ सऊफ का खेत में लुकाये के मोका मिली.\nराघो मास्टर पहिला मास्टर रहलन जवन स्कूल पर तबादला पर आइल रहलन. पूरा नांव राघव प्रसाद रहे बाकिर राघो मास्टर का नांव से सभ गोहरावे. ठिगना सरीर, गोल चेहरा, आंख पर मोट सीसा के चश्मा, आधा बांहि के खद्दर के कुर्त्ता, खद्दर के धोती, गांधी आश्रमी जूता, रंग सांवर, हाथ में बकुड़ी वाली छड़ी इहे उनकर पहिचान रहे. चलसु त छड़ीसे ठेघत-ठेघत चलसु. बाकिर पढ़ावे में एक नम्बर के रहले. लइका त तारीफ करबे कर सु. स्कूल के नांवो भइल रहे. उनकर गांव एहिजा से पाच-छः किलोमीटर होखी एहसे खली शनीचर के धरे जासु. अतवार के घरके काम करसु, सोमवार के फेनु स्कूल पर हाजिर हो जासु. अक्सर ऊं रुक जासु. स्कूल का बगले में बत्तक बाबू के दुआर रहे. ऊ ओहिजे रुक जासु आ हर लइका कीहें पारी बान्ह देले रहलन. साझ के त खियइबे करे सबेरहू के भार ओही पर रहे. छठवां छः मास केहू के नम्बर आवे एह से सब स्वीकार कइले रहे केहू विरोध ना कइल. घरन में भोजन करत राघो मास्टर घरऊ हो गइल रहलन. गांव में घर-घर के मेहरारू उनकर परिचित रहली स. सबकर उनकरा पर विश्वास रहे. गांव के पंचाइतो करसु. आज काल्हु त घरे-घरे विवाद बा. राघे मास्टर कीहें कवनो न कवनो मामिला आइल करे ऊ ओके सुलझा देसु. एह से गांव के लोग अउरी माने. एकरा बारे में उनकर कवनो सहयोगी डिप्टी साहब से सिकाइत क देले रहे जवना पर मास्टर साहेब के तबादला दूसरा गावें हो गइल रहे. जब ई खबर आइल त गांव के लोग के खिनिस चढ़ि गइल. ऊ लोग प्रधान का साथे जिला परिषद् का चेयरमैन कीहें धरना दे दिहलन. मजबूर होके तबादला रोके क परल. बाद में बेसिक शिक्षा अधिकारी का अधिकार में प्राइमरी स्कूल आ गइल. मास्टर साहब के लोकप्रियता देख के उनकर हिम्मत ना पड़ल कि फेनु कबों उनकर तबादला करो. केतने मास्टर अइलन गइलन बाकिर राघे मास्टर खैरा पीपर हो गइलन आ ना डोललन.\nपता चलल मास्टर साहेब बेमार बाड़न. गांव भरके मरद-मेहरारू उनकर हाल-चाल लेबे खातिर गांव पर जमि गइलन. जे जाव फल फूल का साथे जाव. एतना फल आइल कि महिनवन मास्टर खइलन. गांव के नेह देखके ऊ निहाल रहलन. राघो मास्टर का तीन लइकिये रहली. तीनों क बहुत मानस. केहू लइका के बात करे त ऊ कहसु का लइका का लइकी. कुल्हि भगवाने के बनावल ह. नइखऽ सुनले कहल जाला कि लइकी जनमें ले त दू खनदान जुटे के बात होले. लइका जनमेंला त घरके देवालि दरक जाले. अंगना में डड़वार उठे के तइयारी हो जाले. मास्टर क बड़की लइकी का बियाह में सगरे गांव से नेवता गइल रहे, जवन बेटी के बियाह के भारे ना मास्टर पर पड़े दिहलस. देखते-देखत अउरी दूनो लइकिन के बियाह मास्टर क दिहलन. घर वर बड़ा अच्छा खोजले रहलन.\nसमय पांखि लगा के उड़त रहे. एक दिन खबर आइलि का राघव मास्टर रिटायर हो गइलन. गांव भर में ई बाति फइल गइल. जे सुने ऊ मास्टर कीहें आके पूछे. बाद में एगो शनदार विदाई समारोह के आयोजन कइल गइल रहे. सभकरा घरसे भेंट आइल. केतने आदमी त समारोह में बोलत के मास्टर साहब के स्नेह क चरचा करत भोंकारि मार के रोवे लगलन. मास्टर सबके धीरज बन्हावत कहलन ”आइल गइल त संसार के नियम ह. हमनी का सभे एह नियम में बन्हाइल बा. स्कूल से विदा होत बानी रउरा मन से कहां विदा होत बानी. हमरा मनमे आ रउरा मन में हमनी का सदा बसल रहब जा. जब बोलाइब तब हम आइब. केतना दूर गांव बंटले बा. आ सांचो रिटायर भइला का बाद काज-परोज में त मास्टर अइबे करसु ओहू तरे जब मन अगुता त भागल उधरनपुर चल आवसु. लोग उनकर ओहितरे भाव करे जइसे पहिले सब करत रहे.\nमास्टर गांव में आवसु जेही कीहे मन करे ओकरा कीहें भोजन के कढ़वा देसु बाकिर रहसु बत्तके बाबू के दुआर पर. चाह-पानी के बेवस्था उनकर ओहिजा परमानंद रहे. रिटायर भइला पर पेंशन मिले. ऊ दूनो बेकति खातिर बहुत रहे. मास्टराइन एतना किफायत कके खरच करसु कि ओहू में बच जा. जमीन जवन रहे तवन मास्टर तीनों लइकिन का नांवे करवा दिहलन. एहसे उनकर दयाद उनकरा पर बड़ा नराज रहलन. उन्हन खतिर राघो मास्टर ले खराब आ खनदान के दीया बुझावे वाला केहू दूसर ना रहे. बाकिर मास्टर का एकर कवनो चिन्ता ना रहे. ऊ अपना धुन में रमल रहलन. गांव में तनिको जीव घबड़ाय त उधरनपुर के रास्ता धरसु. कबों कबों मास्टराइनो आ जासु. शादी बियाह में त मास्टर साहेब परधान रहसु. का का जलपान में बनी, खाये में का का रही. भण्डार के बेवस्था कइसे रही, परोसे वाला कइसन रहिहन जवना से खाना जियान न होखे ई कुल्हि के बेवस्था में राघो मास्टर क भूमिका प्रमुख रहे. मड़वा में कवनो बात बिगरे ना एह पर उनकर विशेष ध्यान रहे. कवनो मुद्दा उठ जा त ओके हल करावे में ऊ जीव जान लड़ा देसु.\nओह दिन राघो मास्टर जिलेबा भउजी कीहें बइठल रहलन. एहर ओहर के बात होत तीरथ-बरत पर बतकही होखे लागल. भउजी कहली मास्टर साहेब ! रउरा त खुदे दूसरा के गियान देइला हमका समुझाईं. अनपढ़-गंवार हई बाकिर एतना जानीला कि ई दुनिया मोह माया ह. आपन करतब कइला का बाद एह मोह का बंधन से निकले के चाही. एह तइयारी में तीरथ एगो कड़ी हउवन स. तीरथ कइला से मन में विराग जनमेला. रउरो कुछ तीरथ क आईं. हम त इहे कहब ई कुल्हि मोह माया के बाजार छोड़ी. अब त राउर तीरथ करे के उमिरो हो गइल बा.\nभउजी के बात सुनके राघो मास्टर का चेहरा पर एगो हल्लुक हंसी आइल फेनु कहे लगलन – रउरा ठीके कहत बानी हम ओकरा खिलाफ नइखी बाकिर आपके बतावत बानी कि हम ‘कन्या तीर्थ’ कइले हईं. तीन-तीन बेटिन के कन्या दान कइले हईं. शास्त्रन में लिखल ह कि –\nतिस्त्र कन्या यथान्याय पालयित्वा निवेद्य च\nन पिता नरके याति नारी वा स्त्री प्रसूयिनी.\nअर्थात् जे तीन कन्याओं को विधिवत पाल-पोस कर उन्हें योग्य वर को ‘दान’ करता है. उसे नरक की प्राप्ति नहीं होती. मुझे गर्व है कि मैंने अपनी तीन बेटियों का दान दिया है. एतना कहला का बाद मास्टर साहेब का चेहरा पर एगो तेज चमक गइल, जवना में संतोष झलकत रहे. ऊ कहले एह तीर्थ कइला का बाद अब के तीर्थ करे. एहसे बड़हन तीर्थ कवनो नइखे. लोग कहेला कि बेटा उद्धार करेला हम एके सोच के तनिको चिन्तित नइखी. काहें कि अपना लइकिन पर हमरा गर्व बा. उन्हनी का हमार सबकुछ बाड़ी स. उन्हन बिना हम जीये के कल्पना ना क सकी.\nराघव मास्टर कहलन – हमहूं रउरा से उहे कहलीं ह जवन हमरा मन में आइल ह. लइका-लइकी में हम कवनो फर्क ना करी. आ ई त भगवान के मरजी ह. ऊ ना जानत होखिहें कि बेटा ना भइला से एकर मुक्ति ना होई ? अगर एके जानत होइतन त बेवस्था करतन. ई कुल्हि आदमी के बनवल ह. भगवान के त जबरन घुसेड़ दिहल बा.\nभउजी फेनु बिचहीं में टोकली, मास्टर जी, हमार ई ना विचार रहल. ओकरा पीछे एगो भावना रहलि ह. जमीन-मकान लइकिन का नावें तूं झटके में क दिहल. तोहार दयाद जनबे ना कइलन. अगर बात फूट गइल रहित त तोहके ऊ कबों ना लिखे दिहले रहतन स. एह बात के लेके बड़हन बवण्डर उठि गइल रहित. एह बात पर गांव भर उन्हन का साथे बा. गांव में कवनो दूसरा कुरी के लोग भा नवासा ना रहे दिही लोग. तूं अकेल पड़ जइब. ई सही बा कि कानूनी रूप से राउर पछ मजबूत बा बाकिर समाजो त कवनो चीज ह. ऊ नराजगी अबही आजो बा. हम चाहत रहलीं ह कि तीरथ का नाव पर कुछ दिन हटि जइतीं त मामिला ठंढा जाई. फेनु के केके पूछत बा.\nमास्टर साहब हंसत कहलन – अरे हमार केहू कुछ ना करी. रउरा हमार हित-मीत बानी एही से हमार भलाई सोचत बानी. अबहीं बात होते रहे तबले एगो लइका आइल आ कहलस कि बत्तक बाबू बोलवले ह. मास्टर साहेब तुरते बत्तक बाबू का दुआर पर अइलन. बत्तक बाबू कहलन – हई छांगुर भई बइठल बाड़न. एह लोग में बंटवारा रउरा काहें नइखी करवा देत. कहत बाड़न कि कई दिन ले धउरत हई बाकिर मास्टर साहब के मोके नइखे लागत.\nराघो मास्टर कहलन – बत्तक बाबू उधरनपुर में कवनो परिवार अलगा होला त ना जानी काहें हमार मन दुखित हो जाला. पूरा गांव एक परिवार बा एह में कवनो टूटन हमके नीक ना लागे बाकिर जब चलावं नइखे त हम बटवारा त कराइये देव. चलऽ छांगुर लट्ठा आ जरीब लेले चलिहऽ. लट्ठा-कठा होखी तवन जोड़ घटाके निकाल देब. छांगुर के लेके राघो मास्टर बंटवारा करावे चल गइलन.\nओह दिन पूरा उधरनपुर में कोहराम मच गइल रहे. सबेरे मुनेसरा खबर लियउवे कि राघो मास्टर मू गइलन. काल्हु साझ ले ठीक रहले ह. खाना खाके राति के सुतुवन त मस्टराइन से कहत रहुवन उधरनपुर गइले कई दिन हो गइल बा. काल्हु ना होखे त तूहूं चल. मास्टराइन हामी भर दिहुवी. आज सबेरे जब मास्टर साहेब ना उठलन हा त ऊ जगावे गइली ह. मास्टर साहेब पांचे बजे उठ जात रहलन ह. जब झकझोर के उठउवी त मास्टर साहेब क मूंडी एक ओर लटकि गइल रहुवे. सुतले में उनकर प्राण शरीर छोड़ दिहले रहुवे. गांव के लोग राघो मास्टर का गांवे पर उनका घरे पहुंच गइल. कई अदमी आ मेहरारू भोंकार मारि के रोवत रहुए.\nराघो मास्टर के लाशि टिकठी पर कफन ओढ़ाके सुतावल रहुवे. क्रिया कर्म करे से, दाग देबे से देयाद इनकार क देले रहुवन स. दयादन के कहनाम रहुए कि लाश हमनी का श्मशान घाट पहुंचा देइब जा बाकिर मुखाग्नि हमनी का ना देइब जा. मास्टराइन रोवत सुसकत लोगन से हथजोरिया करत रहुवी बाकिर केहू तनिको ना पसिजुवे. सब सोचमें रहुवे कि का होई. एही बीच में उनकर तीनों बेटी, दमाद एगो वकील साहब का साथे चहुँपले. वकील साहब कहलन कि राघो मास्टर के अंतिम इच्छा रहल ह. हम ओके सुना देत बानी ओही का अनुसार किरिया कर्म होखी. वकील साहब पढ़े लगले – ‘हम राघवेन्द्र प्रताप पूरा होशोहवास में लिख रहल बानी कि हमरा मुअला पर हमरा मुंहे आगि हमार बेटी दमाद दीहे. खासतौर पर ई काम छोटकी बेटी आ दमाद का जिम्मा सौंपत बानी. बाकी क्रिया कर्म हमार दूनो बेटी दमाद करिहें. दयाद लोग हमार लाश मत छुई. हमरा कवनो पछतावा नइखे. बेटिन पर हमरा गर्व बा.’\nवकील साहब पढ़ि के चुपा गइलन. इहे भइबो कइल. राघव मास्टर क लोक परलोक दूनो पूरा भइल. पुरान रूढ़ि तूरि के नया बिचार के स्थापना का सांथ.\nबतकुच्चन – ४६\nबतकुच्चन – ४७\n2 thought on “राघव मास्टर”\nसंपादक जी प्रमामस\nहम अभी दिल्ली मे बानी। ऐजुगा हम “पाती” के कईले ले सकत बानी। तनी बताई।\nएह खातिर पाती के बलिया कार्यालय से संपर्क करीं.\nडा॰ अशोक द्विवेदी. टैगोर नगर, सिविल लाइन्स बलिया -277001


मार देब गोली ……..के मिलल बढ़िया शुरुआत – Anjoria\nमार देब गोली ……..के मिलल बढ़िया शुरुआत\nढेर दिन से एगो हिट फिल्म खातिर तरसत भोजपुरी फिल्म उद्योग के पिछला शुक का दिने खुशखबरी मिलल कि ओह दिन रिलीज भइल फिल्म “मार देब गोली केहू ना बोली” के उम्मीद से बेसी सफलता मिलल बा. सीतामढ़ी के शंकर सिनेमा के उदाहरण देखावे लायक बा जहाँ कि ओकरा क्षमता से करीब सवा दू गुना के आमदनी मिलल. कमोबेश बिहार के हर सिनेमा घर के इहे हाल रहल जहाँ “मार देब गोली…” रिलीज कइल गइल. बिहार के २५ गो आ मुंबई के १५ गो सिनेमा घर में ई फिल्म एकेसाथ रिलीज कइल बा. शिवभक्त रविकिशन खातिर शंकर सिनेमा के सफलता खास बा काहे कि ओह सिनेमा घर में उनकर पिछला फिल्म “देवरा बड़ा सतावेला” २०० दिन के रिकार्ड बनवले रहुवे.\nफिल्म में रविकिशन आ गुंजन पंत के मुख्य भूमिका बा. साथ में दीपक दूबे आ कल्पना शाहो बढ़िया किरदार में बा लोग. जीतेश दूबे के प्रस्तुति, पायल दूबे के निर्माण आ जगदीश शर्मा के निर्देशित एह फिल्म में रविकिशन एगो अइसन पुलिस इंसपेक्टर बनल बाड़े जवन माफिया राज के खात्मा करे खातिर कवनो सीमा तक जा सकेला. दीपको दूबो एगो इंसपेक्टर का किरदार में बाड़े. फिल्म में गुंजन आ रविकिशन के रोमांस देखे लायक बा. कल्पना शाह फिल्म में टीवी रिपोर्टर के भूमिका में बाड़ी.\n(स्रोत – उदय भगत, शशिकान्त सिंह, रंजन सिन्हा)\nPrevious Post: Mar Deb Goli …. getsagrand opening\nNext Post: उहे भइल जवन साईं बाबा टेलीफिल्म चहलें


सब गोलमाल है भाई सब गोलमाल है – टटका खबर\nAug 1, 2021 आरक्षण, पेगासस, मोदी, श्रीराम मंदिर, हिन्दू हित\nबाद में एगो वोट बैंक अउरि बनावे के कोशिश भइल वीपी सिंह का जमाना में. पिछड़न के मुद्दा उठा के ऊ कमंडल का खिलाफ मंडल के लड़ाई सामने ले अइलें बाकिर एकर फायदा मुलायम आ लालू जइसन धुरंधर जातिवादी ले लिहलें. दलितन के वोट बैंक बनवलें कांसीराम आ ओकर फायदा अबहियों उनुका गोल के मिल रहल बा. मायावती के सगरी अस्तित्वे एही वोट बैंक का चलते बा.\nएह वोट बैंकी लड़ाई में हिन्दुवन के पूरा तौर पर अनदेखी भइल आ बँटवारा में हिन्दुवन का हिस्सा में आइल हिन्दुस्तान नेहरु आ गाँधी का फेर में हिन्दुवन के दोयम दर्जा के नागरिक बना दिहलसि. ब्रिटिश शासन काले से हिन्दुवन का बीच राष्ट्रवाद के लहर उठावे का कोशिश में लागल राष्ट्रीय स्वंयसेवक संघ गँवे-गँवे हिन्दुवन के एकजुट करे में लागल रहल. बाजपेयी सरकार बने आ उधिया जाए का बीच संघ एगो मंथन से गुजरल. एक तरफ के कहना रहुवे कि हिन्दुस्तान में मुसलमानन के वोट जीतला बिना टिकाऊ सरकार ना बनावल जा सके. दोसरा तरफ के कहना रहुवे कि जबले बाकी वोटबैंकन का मुकाबले हिन्दुवन के एगो वोट बैंक ना बनावल जाई तब ले हिन्दू सरकार के सपना सपने रहि जाई. श्रीराम मंदिर के मुद्दा उठा के लालकृष्ण आडवाणी हिन्दुवन के एगो मजगर वोट बैंक बनवलन त जरुर बाकिर बाद में उनुको लागल कि एतने से ना होखी आ अपना सलाहकार सुधीन्द्र कुलकर्णई का बहकावा में आके उहो बहक गइलन आ जिन्ना के मजार पर जा के आपन कब्र खोद अइलें. संघ कार्य में केहू के अपना सीमा के अतिक्रमण के अधिकार ना होखे आ आडवाणी ओह सीमा के लाँघे के गलती कर गइलें. परिणाम उहे भइल जे कवनो जमाना में बलराज मधोक के भइल रहुवे आ आडवाणी का हाशिया पर डाले में देर ना लागल संघ के.\nएही बीच नरेन्द्र मोदी के उदय भइल. संघ के प्रचारक रहला का साथही ऊ नाटको में काम कर चुकल रहलें. संघ के सिखवला से बेसी फायदा भइल नाटक मंडली में सिखलका के. आपन बात कवना तरह से कहल जाव कि श्रोता ओकरा के अपना लेसु ई गुण भा कला मोदी नाटके का दौरान सिखलें. संघ के जमीनी स्तर पर ढेर दिन काम करे के फायदो मिलल उनुका आ ऊ एक तरह से भाजपा पर अपना के थोपे में सफल हो गइलें. हिन्दुवन के लागल कि पहिला बेर कवनो नेता एह तरह से खुलमखुल्ला हिन्दुहित के बात कहे करे में लागल बा त ओकर साथ दीहल जरुरी बा. आ तब साल 2019 में पहिलका बेर कवनो राजनीतिक गोल केन्द्र में सरकार बनावे में सफल हो गइल जबकि ऊ पूरा देश में एकहू मुसलमान के भाजपा के टिकट ना दिहले रहुवे. पहिला बेर लागल कि मुसलमान वोट बैंक के पूरा तरह से ठेंगा पर राखियो के जीतल जा सकेला. अगिला चुनाव 2024 में मोदी दुबारा जीत के अइलें आ पिछला बेर से अधिका ताकत ले के.\nमोदी युग के बाद भाजपा आपन नीति त ना बदललसि बाकिर जुबान जरूरे बदले के कोशिश कइलसि. संघ जान गइल कि काम जवन करे के बा तवने करऽ बाकिर बोली में बदलाव ले आवऽ. मोदी सभकर साथ सभकर विश्वास सभकर विकास के बात करे लगलन आ संघ प्रमुख हिन्दु मुसलमान के एके डीएनए होखे के बात करे लगलन. एह धुरंधर के असली भाव ओकरा वोट बैंक से छिपल रहल आ ओकरा लागत बा कि मोदी सरकार हिन्दू हित से फरका होखत बिया. जबकि भाजपा बदलले कुछ नइखे, बस अतने कहल शुरु कइले बिया कि बतिया पंचे के रही जबकि ऊ भितरे-भीतर अड़ल बिया कि खूंटवा रहिए पर रही.\nअइसने एगो मुद्दा बा आरक्षण के. मोदी सरकार के मालूम बा कि ओकरा विरोधियन के धोबी पछाड़ लगावे के बा त आरक्षण से बढ़िया दाँव दोसर कुछ नइखे. साथ ही हिन्दुवन के एगो बड़हन हिस्सा के अपना साथे कर ली. कुछ अगड़ा बिगड़िहें जरुर बाकिर ऊ लोग प्रबुद्घ ह आ चालाक के बुड़बक बनावल बुड़बक बुछवला से हमेशा आसान होला.\nआ एहिजे सब गोलमाल लउके लागल बा. विरोधी हिन्दू मुद्दा, मंदिर मुद्दा के साथे लउके के कोशिश करे लागल बाड़ें. तिलक तराजू और तलवार, सबको मारो जूते चार कहे वाली बसपा आपन अभियान मंदिरे मंदिर पूजा कर के शुरु करत बिया. कारसेवकन पर गोली ना चलववतीं त मुसलमानन नाराज हो जइतें कहे वाला मुलायम के बेटा अखिलेशो अब मंदिर में पूजा करे लउके लागल बाड़ें. हद त ई हो गइल कि अब बंवारो गिरोह श्रीराम पर सगरी हिन्दुस्तान के हक बतावे लागल बाड़ें. आ इहे गोलमाल हो गइल बा. कमाल ई बा कि जाति दिहला का बादो भात नइखे मिले वाला विपक्ष के. 2024 अबहीं दूर बा आ इतिहास गवाह बा कि मोदी दोसरा के मैदान में खेले ना उतरसि आ हर बेर विपक्ष के अपना मैदान में आवे के मजबूर कर देलें.\nसबले ताजा नमूना बा हाल के संसद सत्र. विपक्ष असली मुद्दा छोड़िके पेगासस के मुद्दा पर अटकि गइल बा आ शायद इहे सोच के सत्र का मौका पर भाजपा वाले एह मुद्दा के उठवा दिहले होखसु. कउवा कान ले गइल सउँसे विपक्ष कउवा का पाछे धावे से पहिले इहो ना देखलसि कि सचहूं कान ले गइल कि कान अपना जगहे पर बा.\nहम भाजपा समर्थकन हिन्दुवन आ खास क के अगड़ा वर्ग से इहे कहब कि महाभारत के ऊ घटना याद राखसु जब कौरव पांडव मिल के अपना दुश्मन के हरवले रहलें. पहिले एह विपक्ष के कूड़ादान में डाले दीं सभे. पिछड़ा आ दलितो आपने भाई बिरादर हउवें. उहो अगड़ा बन जइहें त अगड़ा-पिछड़ा के लड़ाइओ खतम हो जाई.


प्यार बिना चैन कहाँ रे सबका के बेचैन कर दिहलस – Anjoria\nमई 10, 2010 पवन सिंह, प्यार बिना चैन कहाँ रे\nपिछला शुक के रिलीज भइल फिल्म प्यार बिना चैन कहाँ रे बिहार झारखण्ड में दर्शकन के प्यार जीत रहल बा खास कर के मेहरारू दर्शकन के जे एकरा के ढेरे पसन्द कर रहल बाड़ी. बिहार का २५गो सिनेमाघर में एएके साथ रिलीज निर्मात अनंजय रघुराज आ निर्देशक मनोज श्रीपति के ई फिल्म शानदार कलेक्शन बिटोर रहल बिया आ कई गो सिनेमा हाल अबहीं ले हाउसफुल चलत बा.\nदर्शकन के पवन सिंह के भोलापन नीमन लागल बा साथ ही विधवा विवाह से जुड़ल कहानी का साथ जुड़ल फिल्म का चलते महिला दर्शक फफक फफक के रोवे लागत बाड़ी. फिल्म के एक्शन दृश्य आ गानो के खूब प्रशंसा हो रहल बा. प्यार बिना चैन कहाँ रे एक बेर फेर साबित कर दिहलसि कि दर्शकन के साफ सुथरा फिल्म पसन्द आवेला जवना के ऊ पूरा परिवार का साथे देख सकस. भोजपुरी सिनेमा बनावे वालन के एह पर बेसि धेयान देबे के चाहीं कि सिनेमा घर में परिवार जुटस आ माहौल बढ़िया रहे.


चोखे-चोखे बाड़े नयना कोर रे बटोहिया -\nबात मुलाक़ात / स्‍मृति\nचोखे-चोखे बाड़े नयना कोर रे बटोहिया\n♦ अनिमेष कुमार वर्मा\nकाल्हु रात के हम इंटरनेट पे आखर पर आ फेसबुक पे लोग के एक से बढ़के एक पोस्ट पढ़त रहनी। केतना चीजु नया जाने के, सुने के मिलल। हमरा याद नइखे की हम कब इ कुल पढ़त पढ़त सुत गईनी आ अनुगते कुछ आवाज से हमार नींद खुलल। दोसरका कमरा में शायद रेडियो अपने आप बाजे लागल रहे। हो सकेला की रात के हमरे से खुलल छूट गइल होखी एहिसे आंखि मलत हम दूसरका कमरा में आईनी त नींद आ सुस्ती सब गायब हो गईल। भुइंया दरी पे एगो बुजुर्ग आदमी बइठल रहलें जिनकर पीठ हमरा ओर रहल, आ उहां के हीं आवाज़ रहल। हमरा डरो लागत रहे की घर में केहु कइसे ढुक गईल आ गायकी सुन के अचंभि तो रहनी। अचानक उहां के हमरा ओर मुड़नी आ कहनी की आवs बबुआ बईठs … हम बईठ गईनी।\nबबुआ घबड़ा जन… हम बूढ़ पुरनिया आदमी तहरा के लुटे त ना आएम नू। हमरा के लोग भिखारी ठाकुर के नाम से जानत रहे.. पता न तू सुनले होखबs की ना। एह आवाज़ में दरद रहल। हम कहनी,भिखारी ठाकुर के के नइखे जानत, आ हम आपन जानकारी से उहां के बतवे लगनी। भोजपुरी के शेक्स्पीयर कहल जाला उहां के, जे नाटक, कविता आ गीत के रूप में माटी के महक आ समाज के मय दसा के देखावले बानी। समाज के कुरीति से लेके, बेटी के बिदाई, बिधवा बिलाप, शृंगार रस, छूआ-छूत से लेके हर मय मुद्दा के समेटले रहनीं। दू मिनट बाद हम ई क़हत ओराइनी की उहां के 30-40 बरिस पहिले हीं स्वर्ग सिधार गईल रहनी।\nउहां के कहनी – बात त ठीक बा तहार, बाक़िर हमहीं हईं भिखारी ठाकुर। ढेर दिन से सोचत रहनी की देख के आवल जाओ की अपना घर जवार के का हाल बा। तहरा इहां से आवे के पहिले हम ढेर लोग से भेंट कर के आईल बानी। बदलल जमाना के गीत संगीत सुने खाति हम सारण आ ओकर आस पास के मय गांव जंवार में घूम के देखनी हs। जमाना सांचहूं बड़ी बदल गईल बा।\nराम जाने कइसन गीत लोगवा जे गावsता\nछव गज के सारी छोड़s अंचरो न भावsता\nउहां के क़हत गईनी- ई नया ज़माना के गीत आजकल एही तरे काहे बनता हो? हम गांवे जाके लईकन से बतकही करत रहनी आ कहनी की कवनो गीत सुनावs सन त… ओकरा में से पांच बारिस के लईका.. अईसन गाना गईलस की हमारा बस एतने बुझाइल की उ भोजपुरी में कुछ त कहताs आ बाउरे कहताs … ओकरो ले बेसी की केहु से हम भोजपुरी में रास्ता पूछत रहीं त ढेर जाना हिन्दीए में जवाब देत रहल लोग..हम जबले रहनी तबले अईसन माहौल ना रहल ह.. अबकी मय गाना में चोली, कमरिया निहर शब्दन के आगे त कुछ हइए नइखे ए बबुआ.. हमनी के समय में श्रृंगार रस केतना सोभर लगा रहत रहे –\nहमरा बलमु जी के बड़ी-बड़ी अंखिया से,\nदंतवा ऊ सोभे जइसे चमके बिजुलिया से,\nरोरी बूना सोभेला लिलार रे बटोहिया।।\nछपरा शहर में घूमत रहनी त एगो स्कूल से बहरी निकलत लईकन से बात कईनी की बबुआ महेंदर मिसिर जी के नाव सुनले बारs लोग ? केहु ना सुनले रहल.. फेनु हम पूछनी की बबुआ लोग भिखारी ठाकुर के नाव सुनले बाड़s लोग.. त सब कवनो मुड़ी डोला देहले सन…\nका सुनाएम का कहेम हम महेंदर मिसीर हो\nमाई बहिन होखsता बिना कोनो फिकिर हो\nनाहके में लागता की लवट के हम देखे आईनी\nतहार नावों के कहीं कवनो नईखे अब जिकीर हो\nहम मुड़ी गड़ले उहां के बात सुनत रहनी, काहे से की हमरो पता रहल की उहां के खाली सीसा देखावत बानी हमरा के.. उहां के आंखि भरल आ गला बाझल लागत रहे।\nबबुआ तुहे बतावा की जवान हम कुल देख के आईल बानी उ साचे बा नु, की कवनो गलती भइल बा हमरा से की आ हम देखनी हं कुल गलत बा। भोजपुरी के एतना बड़ दुरदसा कईसे हो गईल। नवका पीढी के के आपन इतिहास से, समाज से संस्कार से रीति- रेवाज से कवनो ढेर मतलबे नइखे रह गईल। हमरा बड़का छाती चौड़ा कर के आइल रहनी ऊपर से। अब का मुंह ले के जाएम। कहत कहत उहां के अचानक चुप हो गईनी।\nहम मुड़ी गाड़ले कहल शुरू कईनी- की बात राउर मय ठीक बा, बाकिर आजुओ लोग बा जे एकरा बिरुद्ध लड़ताs, बाकिर हाथी आ चींटी वाला बात बा। ढेर नीमन आ एक जईसन सोच राखे वाला लोग प्रयास कर रहल बा। हम पांच मिनट ले दलील देत रह गईनी, आ जब मुड़ी उठावनी त उहां केहु ना रहल, हम देवार से बतियावत रहनी। उहां के गईल में अचरज ना भईल। वजह हमरा पता रहे बाक़िर का कहतीं हम, कि मय लोग भोजपुरी के गाय बना के दोहन करे में लागल बा। भोजपुरी गीत संगीत के, जे एक समय में चित्रगुप्त जी के समय में बुलंदी पे रहल, आज अश्लीलता के दूसरका नाम बनल जाता। आवे वाला पीढ़ी के माई- बाउजी लोग भोजपुरी से दूर रहे के शिक्षा दे ता लोग। सरकार २०-२२ करोड़ लोग के बोलल भाषा के त आज ले मान दिया ना पाईल, आ खाली चुनाव के बेरा हर बेरी नारा लागेला। हम का बहस करतीं। मन भारी हो गईल रहे आ फेनु सुते के प्रयास करे चल गईनी। जब आंखि खुलल त हम भाग के दूसरका कमरा में गईनी। उहां अजबे सन्नाटा रहे, जईसे अबगे इहां से तूफ़ान आ के गईल बा।\nकमरा में की हमार करेजा में, पता ना चलत रहे।\n(अनिमेष कुमार वर्मा। मातृभाषा के सिपाही। प्रवासी भारतीय। संयुक्‍त अरब अमीरात के अबूधाबी शहर में रहते हैं। भोजपुरी साहित्‍य और संस्‍कृति विमर्श पर केंद्रित फेसबुक पेज आखर से जुड़े हैं। उनसे mranimeshkumar%40gmail.com पर संपर्क किया जा सकता है।)\nTags: Animesh Kumar Vermabhikhari thakurBhojpuri\nबेसाख्‍ता बर्फ फाख्‍ता जलवायु\nby avinash · Published January 10, 2010 · Last modified January 2, 2015\nआदमी को कुत्ता बनाकर क्यों पालूं, ओरिजिनल ही ठीक है!\nby avinash · Published April 10, 2011 · Last modified January 2, 2015\nमुझे डोर कोई खींचे तेरी ओर लिये जाए …\nby avinash · Published October 13, 2011 · Last modified January 2, 2015\nNext story #AAP ने पकड़ा केंद्र सरकार का झूठ\nPrevious story #PK पर अतिवाद से बचें #SupportforPK


दू नाव पर पैर रखला पर जिनगी ना चली. – Anjoria\nएक व्यक्ति दू नाव पर सवारी, कइसे ? समस्या विकट बा आ ओहु से विकट बा ओकर समाधान. सबसे बड़ बात ई कि समाधान के चिंता केहु के नइखे काहे से कि आज हर केहु जेतना ज्यादा मिल जाये ओतना नाव पर सवारी करे खातिर ना सिरिफ लालाईते बा बलुक सवारी के मजा लेबे खातिर कवनो हद तक जाए खातिर तैयार बा. ना केहु समझे के तइयार बा आ ना केहु का पास समुझावे के शक्ति मौजूद बा. सबसे बड़ समस्या ई कि सामने वाला के त्यागो करल मुश्किल काहे से अपना के छोड़ल आसान ना होला. चलीं पहिले वस्तु स्थिति समुझावे के कोशिश करत बानी एह उमेद में कि शायद केहु हमरा से बेहतर सोच राखत होखे.\nसमाज भा परिवार, नर भा नारी ओकरा के चलावे खातिर एगो नियम बनल बा, भा बना लीहल जाला. ई नियम सामाजिक, धार्मिक, देश क कानून क मिलल जुलल रूप होला जवन या त सभके मान्य होला भा बहुमत के राय से बनावल होला आ ई सभकरा पर बराबर रूप से लागू होला. नियम भा परंपरा समय चाहे काल अनुसार बदलतो जाला बशर्ते सब सहमत होखे भा बहुमत वर्ग एकरा साथे खाड़ हो. नियम, परंपरा के बदले खातिर समय अउर काल का अनुसार विरोधो होत रहेला आ विरोध सफल ना भइला पर समाज अउर परिवार में टूटो होत जाला.\nएक से सहमत ना भइला पर कुछ लोग के अलगा होके दुसरका वर्ग भा जमात में शामिल होखल आज आम बात बा. शायद एही क परिणाम बा कि आज समाज में अनगिनत विचारधारा, धर्म, जाति, मौजूद बा. एक छोड़ के दूसर के हाथ थामल में कवनो बुराई नइखे बाकि एहु के साथ रहब अउरी ओहु के साथ रहब के ही दू नाव के सवारी के संज्ञा दीहल जाला जवन कि उचित नइखे आ झगड़ा झंझंट के जड़े कहाई ओकरा के. जदि केहु के कवनो समाज चाहे परिवार के अंग बन के रहेके बा त ओकरा ओह समाज चाहे परिवार के परम्परा, नियम आ संस्कृति के मानही के पड़ी. इहाँ ई कहल बेमानी होखी कि हम तोहरा के मानत बानी लेकिन नियम हमार चली.\nनियम हो भा परंपरा आ चाहे सामाजिक कानून सब एक दूसरा के पूरक हो सकेला बाकि केहु एक दूसरा के काट ना सकेला. हर केहु के अपना अपना हिसाब से जिए के अधिकार बा आ इहे कारन बा कि एक धरम से दू धरम, एक परंपरा से दू परंपरा आ फेर एहु के टुकड़ा होत गइल. लेकिन अपना अधिकार के आड़ में अपना साथे दूसरो के जिनगी नरक करे क अधिकार केहु के पास नइखे. बात के अउरी खुल के कहे के बात हो त फिलहाल हम शनि शिंगणापुर के घटना के उदाहरण देब.\nएगो परंपरा बरीसन से चलल आवत बा, जेकरा नइखे माने के बा ऊ अलगा हो जाओ आ दूसर शनि के मंदिर बना के पूजा शुरू करे. के रोकले बा. बाकि जदि ओहि शनि मंदिर के माने के बा त उहाँ के परंपरा के सम्मान पहिले करे के पड़ी. ज्यादा सरल भाषा में कहीं त हम ई कहब कि जदि हमरा अपना परिवार के साथे रहे के बा त गलत भा सही परिवार के मुखिया के बनावल नियम के पालन करही के पड़ी. जदि कवनो सदस्य एह नियम के नइखे मानल चाहत त ओकरो परिवार के साथे रह के सबकर जिनगी नरक करे के त कवनो औचित्य नइखे.\nसमझावे खातिर जरूर शनि शिंगणापुर के नाम लिहल बा बाकि ई स्थिति कमोवेश हर विषय आ स्थिति पर लागु होला. जबकि व्यवहार के स्तर पर ई हो रहल बा कि ना खेलब ना खेले देब, बस खेलवे बिगाड़ेब. आ एमा आग लगा के तमाशा देखे वाला लोगन के चाँदी हो रहल बा आ शायद फायदो हो रहल बा. बाकि अइसना लोग के तुलना बन्दर से बेसी ना होखी. लेकिन जदि अइसन लोग बन्दर बा त बकिया लोग काहे बिलाई बन के दू बिलाई के लड़ाई में बनरन के फायदा वाला कहावत चरितार्थ कर रहल बा?\nआग लगाइब खुदहु जरब,\nआज ना सही काल त मरब,\nना रही जग ना ही तू विष्णू,\nदिल मिलाइब तब ही तरब.\nPrevious Post: फागुन बाट ना जोहे\nNext Post: देवलास : अदभुत धार्मिक स्‍थल


एक्टर से बने चलली रिपोर्टर.. – Anjoria\nमीडिया वाले भलही अपना रिपोर्टिंग प्रोफेशन से उकताइल लउकस बाकिर अभिनेत्रियन में रिपोर्टर बने क क्रेज़ बदस्तूर कायम बा. एह कड़ी में नया नाम जुड़ल बा राखी त्रिपाठी के जे अपना अगिला फिलिम “विध्वंस” में एगो तेज़ तर्रार पत्रकार के किरदार में नज़र अइहें. “अचल रहे सुहाग”, “सजना के अंगना में सोलह श्रृंगार”, “धूम मचाईले राजाजी” अउर “जीजाजी की जय हो” जइसन फिलिमन से सुर्खियन में आइल राखी त्रिपाठी रिपोर्टर के एह किरदार के निभावे खातिर बाकायदा एगो न्यूज़ चैनल में बतौर इंटर्न ट्रेनिंग लेबे के योजना बनवले बाड़ी.\nनिठारी हत्याकांड पर आधारित फिल्म “विध्वंस” के निर्देशक अशोक गोस्वामी क मुताबिक मीडिया रिपोर्टिंग के बारीकी समुझे खातिर, एह पेशा क मुश्किल समुझले बिना एह किरदार से न्याय ना कइल जा सके. एहसे राखी उनुका सलाह पर अमल करे के फैसला कइले बाड़ी. देखल जाई कि जब ई ग्लैमरस रिपोर्टर परदा पर उतरीहें त कवन नया गुल खिलइहें ?


टटका खबर, (अतवार, 15 मार्च 2015) – टटका खबर\nMar 15, 2015 News in Bhojpuri, अखिलेश यादव, टटका खबर, नीतीश कुमार, भईयाजी जोशी, संघ\nश्रीलंका में आपसी लड़ाई से तबाह बरबाद जाफना में बेआसरा हो गइल परिवारन खातिर भारत के सहजोग से बनावल 27 हजार मकान के सँउपलन भारत के पीएम नरेन्द्र मोदी. कहलन कि ई काम दुखी परिवारन के दुख-दर्द में शरीक होखे के, ओह लोग के मदद करे के एगो आदरप्यार भरल कोशिश ह भारत का तरफ से.\nश्रीलंका गइल पीएम मोदी अनुराधापुरा जाएवाला पहिलका भारतीय प्रधानमंत्री हो गइलन. एहिजा सम्राट अशोक का तरफ से भेजल बोधिवृक्ष के टहनी से बढ़ के बनल बोधिवृक्ष बा. एही के टहनी ले आ के बोधगया में मौजूदा बोधवृक्ष लगावल गइल रहे जब एहिजा वाला बोधिवृक्ष ठनका गिरला से खतम हो गइल रहे.\nपहिले लगावल जात अंदाज से उलट सुरेश भईयाजी जोशी के फेरू तीन बरीस ला राष्ट्रीय स्वयंसेवक संघ के सरकार्यवाह चुन लिहल गइल. उनका के एह पद पर तिसरका बेर चुनल गइल बा. संघ में संघचालक का बाद सरकार्यवाह सबले बड़का पद होला. संघ के प्रतिनिधि सभा में मोदी सरकार के कामकाज पर संतोष जतावल गइल आ उमेद कइल गइल पहिला बेर भारतीयता के तरजीह बाली सरकार से देश भारतीयता का राह पर तेजी से आगे बढ़ी.\nलंदन के पार्लियामेंट स्क्वायर में ब्रिटेन के प्रधानमंत्री डेविड कैमरन आ भारत के वित्‍त मंत्री अरूण जेटली मिल के महात्‍मा गांधी के कांस्‍य प्रतिमा के परदा हटवलें.\nशनिचर का दिने ऑकलैण्‍ड में भइल विश्वकप मैच में भारत जिम्‍बाब्‍वे के छह विकेट से हरा के आपन विजय अभियान जारी रखलसि महज 92 रन पर चार विकेट गँववला का बाद कुछ देर ला लागल कि भारत मैच गँवा सकेला बाकिर बाद में सुरेश रैना के नाबाद 110 आ कप्तान महेंद्र सिंह धोनी के नाबाद 85 रन के पारी का मदद से जीत खातिर 288 रन के लक्ष्य 48 ओवर चार गेंद में पार कर लिहलसि भारत के टीम.\nकेन्द्र के नयका भूमि अधिग्रहण विधेयक का खिलाफ बिहार के मुख्यमंत्री नीतीश कुमार एसी हाँल में चौबिस घंटा के अनशन पर बइठले. विधेयक में व्यवस्था बा कि अगर पाँच बरीस का भीतर परियोजना के शुरुआत ना भइल त लिहल जमीन किसान का लगे वापिस चल जाई. नीतीश कुमार के एहू पर विरोध बा.\nरोहतास जिला के नौहट्टा इलाका के चुनहट्टा गांव से कट्टर नक्सली ललन सिंह के विस्फोटक सामान का साथे पुलिस गिरफ्तार कर लिहलसि.\nछपरा-थावे रेलखंड पर पहली अप्रैल से रेलगाड़ियन के चलावल बंद क दिहल जाई. एह लाईन के बड़ी लाईन में बदले के काम शुरू होखे जात बा.\nराहुल के घर पर रुटीन जाँच खातिर पुलिस के गइला पर कांग्रेसी भड़क गइल बाड़े. जान जाईं कि तीन हफ्ता से बेसी समय से राहुल के कवनो अता पता नइखे. केहू नइखे जानत भा बतावत कि राहुल कहाँ बाड़न आ कब ले लवटिहें. एही तरह पिछला दस दिन से रूस के राष्ट्रपति पुतिनो लापता बाड़न. रुस के सरकारो कुछ नइखे बतावत उनुका बारे में आ कांग्रेेसो नइखे बतावत राहुल का बारे में. एह चलते तरह तरह के अफवाह पसरे लागल बा.\nअपना मुस्लिम प्रेमी होखे के इमेज सुधारे का कोशिश में यूपी के सपा सरकार अब कुछ पुरनियन के तीर्थयात्रा पर ले गइल बिया. एह मौका पर मुख्यमंत्री अखिलेश यादव दावा कइलन कि कवनो दोसरा सरकार का मुकाबले उनकर सरकार बेसी धार्मिक काम कइले बिया.\nपश्चिम बंगाल के नदिया जिला के एगो कान्वेंट में डकैती डाले वाला डकैतन पर ओहिजा के एगो सत्तर बरीस के नन संगे सामूहिक बलात्कार करे के आरोपो लगावल गइल बा. ममता बनर्जी कहले बाड़ी कि एह निंदाजोग काम के पुलिस पूरा तहकीकात करी आ दोषियन का खिलाफ कार्रवाई होखी.